
Blandede  Digte, 


Guds  Finger. 


1  Hallen  sidder  mørk  Kong  Saul. 
Paa  Mosaikets  Blomstertavl 

Staaer  Israels  nnge  Sanger. 
Ei  Plectret  meer  er  i  hans  Magt, 
I  Lænker  blev  hans  Hænder  lagt, 
Om  Harpen  staae  Drabanter  Vagt, 

Og  begge  er'  de  Fanger. 

»Ei  denne  Gang  dig  frier  dit  Spil, 
Til  Døden  jeg  dig  vie  vil,  — 

Skreg  Saul  med  harmfuld  Tone  - 
»Skjøndt  salvet  under  Himlens  Blaa. 
Mit  Purpur  fik  du  aldrig  paa, 
Ei  byttes  skal  din  Hat  af  Straa 

Med  Israels  gyldne  Krone.« 

From  David  staaer  i  Bøn  til  Gud; 
Med  Lyren  rettes  meer  ei  ud, 

Der  frelste  ham  saa  længe. 
Alt  løfter  Saul  til  Stød  sin  Dolk, 
Da  ræddes  brat  Livvagtens  Folk, 
Det  rører  sig  i  Sangens  Tolk, 

I  Svingning  staae  dens  Strenge. 

Det  toner  under  Hallens  Hvælv, 
Og  Harpen  spiller  af  sig  selv, 

Vidunderligt  det  klinger. 
I  Sangens  Guld,  i  Strengens  Net 
Der  greb  en  Kraft,  lig  Pieeteret, 
Det  klang  saa  lyrisk  og  saa  let, 

Det  var  Jehovas  Finger. 

Den  gjennem  Davids  Harpe  gik 
Og  trylled  frem  en  sød  Musik, 

Der  smelted  Kongens  Hjerte; 
Han  tabte  Dolken  af  sin  Haand, 
Han  løste  atter  Davids  Baand, 
Han  favned  ham  med  Angrens  Aand 

Og  græd  af  Fryd  og  Smerte. 

Men  frelst  og  fri  gik  David  bort 
Og  priste  Gud  med  en  Accord, 

Der  naaede  Himlens  Lande. 
I  Templet  bar  han  Harpen  hen, 
Han  over  Arken  hængte  den, 
Der  sad  han  tidt  og  sang  igjen 

Med  Kronen  om  sin  Pande. 

O  Du,  som  Stormens  Orgel  slaaer, 
Som  griber  Bækkens  Lut  i  Vaar, 

Som  styrer  Lærkens  Triller! 
Du  taler  gjennem  Sangens  Røst 
Om  Helveds  Qval  og  Himlens  Lyst; 
En  Harpe  har  vel  Skjaldens  Bryst, 

Men  det  er  Dig,  som  spiller. 


Eleonores  Sang. 


riyv,  lille  Fugl!  kun  fra  dit  Bur 

Og  fra  min  klamme  Stue. 
Langt  ude  i  den  frie  Natur 

Du  tænke  paa  din  Frue! 
Sødt  under  Vaarens  Rosensky 

Hun  sværmed  mange  Gange  — 
Nu  hvælver  Taget  sig  af  Bly 

Over  den  stakkels  Fange. 

Flyv,  lille  Fugl,  og  reis  din  Kam, 

Bad  dig  i  Solens  Lue ! 
Men  i  den  gyldne  Fjederham 

Du  tænke  paa  din  Frue ! 
I  Purpur  svøbt  og  Zobelskind 

Paa  Held  hun  turde  haabe  — 
Nu  hyller  hende  Natten  ind 

I  Sorgens  sorte  Kaabe. 

Flyv,  lille  Fugl,  og  brug  dit  Bryst 

Og  syng  af  al  Formue! 
Men  midt  i  Sangens  bedste  Lyst 

Du  tænke  paa  din  Frue! 
Hun  jubled  Livets  Længsler  bort 

Ved  Glædens  kjælne  Cither  — 
Nu  Stormen  slaaer  en  vild  Accord 

I  Fængslets  rustne  Gitter. 

Flyv,  lille  Fugl,  til  Marken  kun, 

Din  Rede  byg  paa  Tue, 
Blandt  Mosset  og  de  bløde  Dun 

Du  tænke  paa  din  Frue! 
Hun  hvilte  før  paa  Bolster  blaa 

Med  Silke  trukken  over  — 
Et  Knippe  Halm  er  Alt,  hvorpaa 

Nu  Kongens  Datter  sover. 

Flyv,  lille  Fugl,  i  vinget  Trop 

Høit  under  Himlens  Bue! 
Men  har  Du  søgt  din  Mage  op. 

Du  tænke  paa  din  Frue! 
Hun  hos  Hr.  Cortitz  loe  tilforn 

I  Elskovs  Rosenlænke  — 
Nu  græder  i  det  skumle  Taarn 

Hans  sønderknuste  Enke. 


Mathildes  Faml. 


r  arvel ,  farvel !  mit  lyse  Land 

Med  Bøgens  feire  Vaar. 

En  Rose  fra  din  Blomsterstrand 

End  hænger  i  mit  Haar. 

Ak!  skjøndt  saa  bløde  Ord  du  har, 

Kanonens  Torden  er  dit  Svar  — 

Og  bort  Fregatten  gaaer. 

Farvel,  farvel!  mit  Frydenlund 

Med  Glædens  Kildevæld. 

Jeg  jaged  paa  din  gyldne  Grund 

Til  Lykkens  Grændseskjel. 

Min  Ganger,  løb,  hvorhen  du  vil! 

Flyv  kun,  min  Falk,  ad  Island  til 

Og  græm  dig  der  ihjel! 

Farvel,  farvel,  o  Du,  hvis  Træk 

Ei  i  mit  Hjerte  døer, 

Din  Dronning  slynger  Purp'ret  væk 

Og  tager  Taagens  Slør. 

Selv  Bølgen  mig  paa  Hænder  bær, 

Og  dybt  min  Kjøl  dens  Hjerte  skær, 

Men  du  er  kold  som  før. 

Farvel,  farvel!  blandt  Torn  og  Tjørn, 

Knoproser,  af  min  Vaar! 

I  slumre  som  Kong  Edvards  Børn  — 

En  Sky  for  Maanen  staaer. 

I 
Farvel,  min  Pige  og  min  Dreng! 

Min  Vei  til  Eders  lille  Seng 

Igjennem  Himlen  gaaer. 

Farvel,  farvel!  min  Høiheds  Glands. 

Blandt  Perler  Taaren  flød. 

Min  Krone  blev  en  Tornekrands, 

Det  volder  vist  min  Død. 

O  Danmark!  tvæt  dit  gamle  Skjold, 

Ni  Hjerter  har  du  i  Behold, 

Og  dog  du  mig  forskjød. 


Fanebæreren. 


-T  ølg  med ,  Kammerater !  og  træd  i  Gevær ! 
I  følge  den  deilige  Fane,  jeg  bær. 
Hun  er  jo  en  Jomfru,  der  Hjerterne  bandt, 
En  Jomfru  i  raslende  Silkegevandt. 
Til  Dandsen  hun  haster  i  Lyngen  dernede 
Paa  Isted  Hede. 

Jeg  elskede  hende,  alt  fra  jeg  var  Dreng. 
Vi  legede  sammen  i  blomstrende  Eng. 
Hun  hvisked  om  Hjemmet  i  Himlen  den  blaa, 
En  Søster  hun  er  til  de  Guldstjerner  smaa. 
Følg  med,  Kammerater!  for  Fjenden  at  sprede 
Paa  Isted  Hede. 

O  see  dog,  hvor  yndig  hun  tager  sig  ud! 
Jeg  kaarer  den  høirøde  Jomfru  til  Brud , 
Hun  vinker  i  Yinden  saa  let  og  gratiøs, 
Hun  er  paa  min  Ære  en  nydelig  Tøs! 
Følg  med,  Kammerater!  for  Dandsen  at  træde 
Paa  Isted  Hede. 

Idag  alt  paa  Valen  vort  Bryllup  skal  staae. 
See!  Bruden  har  deilige  Guldqvaster  paa. 
Kanonerne  lyse  med  Fynd  og  med  Klem, 
Mit  Fædrelands  xYlter!  for  dig  gaae  vi  frem. 
Følg  med,  Kammerater!  til  Bryllup  og  Glæde 
Paa  Isted  Hede. 

Alt  Kuglerne  pibe  fra  Skov  og  fra  Hegn, 
Hun  rødmer  og  viser  Kong  Valdemars  Tegn. 

0  Himmelens  Datter!  o  Dannemarks  Mø, 
For  dig  har  jeg  levet,  for  dig  vil  jeg  døe! 
Hold  Stand,  Kammerater!  i  Kamp  og  i  Kjæde 

Paa  Isted  Hede. 

Guds  Naade!  —  der  traf  mig  det  dræbende  Skud, 

1  Døden  jeg  raaber  Hurra  for  min  Brud. 

Det  stikker  —  det  brænder  —  det  knuser  min  Barm. 
Jeg  døer  med  den  deiligste  Mø  i  min  Arm. 
Farvel,  Kammerater!  i  Seir  og  i  Glæde 
Paa  Isted  Hede  — 

Saa  sang  han  og  faldt  under  Fanen,  et  Lig. 
I  Døden  han  kyssed  den  høirøde  Flig. 
Med  Kuglen  i  Hjertet  han  himlede  glad, 
Men  ham  og  hans  Fane  man  skilte  ei  ad; 
Med  Flaget  i  Armen  han  hviler  dernede 
Paa  Isted  Hede. 

Sang 

Kong  Frederik  den  Syvende 

den  5te  Juni  1860. 


»(jrik  alle  Konger  frem  paa  Rad 

I  deres  Pragt  og  Vælde, 
De  mægted  ei  det  mindste  Blad 

At  sætte  paa  en  Nælde.« 
Og  dog  jeg  veed  et  Blomsterskud, 

Der  ei  som  Nelden  brænder; 
Det  sprang  den  femte  Juni  ud 

Under  Kong  Fredriks  Hænder. 

Gik  alle  Konger  frem  paa  Rad, 

Mod  Ham  de  alle  tabte; 
De  gav  ei  Nelden  mindste  Blad, 

Men  Han  en  Rose  skabte. 
En  Rose  faur,  et  Bæger  skjønt, 

Af  Honning  fyldt  og  Sødme, 
En  Rose,  mellem  Vaarens  Grønt, 

Med  Friheds  Morgenrødme. 

Gik.  alle  Konger  frem  paa  Rad 

I  Purpurkaaber  smukke, 
De  mægted  ei  det  mindste  Blad 

Af  Rosen  bort  at  plukke. 
Thi  staae  end  Mange  den  imod, 

Dens  Torne  volde  Smerte ; 
Den' Blomst  ei  rykkes  op  med  Rod, 

Der  groer  i  Folkets  Hjerte. 

Gik  alle  Konger  frem  paa  Rad, 

Først  skulde  Navnet  tone 
Paa  Ham,  der  satte  Rosens  Blad 

Udi  sin  Blomster-Krone. 
Vor  Konge,  Tak!    Dit  Rosenskud 

Sin  Duft  hver  Borger  sender; 
Det  sprang  den  femte  Juni  ud 

Alt  under  Dine  Hænder. 

Scirssaiig. 

1851. 


jjedækt  med  Rust  og  Støv 

Stod  Danmarks  Fane  længe 

Blandt  visnet  Hædersløv. 

Paany  den  svang  sig  mod  det  Blaa 

Som  Fuglen  af  sin  Aske, 

Med  Purpurvinger  paa. 

I  Skjoldets  blanke  Speil 
Der  laa  en  dunkel  Skygge 
Af  svundne  Tiders  Feil. 
Nu  hvile  trygt  i  Seirens  Stund 
De  sønderjydske  Løver 
Paa  Ærens  gyldne  Grund. 

Med  Traaden  falsk  og  skjæv 
Spandt  mellem  sjunkne  Volde 
En  Edderkop  sin  Væv. 
Nu  freder  Hegnet  atter  om 
Det  lille  Land,  der  ligner 
En  lukket  Helligdom. 

Omslyngt  af  tydske  Baand 
Det  skjønne  Tvistens  Æble 
Faldt  ud  af  Danskens  Haand. 
Som  Frugten  i  Gudindens  Skaal 
Det  gjengav  Danmark  Livet 
Ved  Stridens  vundne  Maal. 

Med  falmet  Farve  laae 

Paa  Hav  og  Land  de  Valer, 

Som  Fædre  kæmped  paa. 

Nu  blusser  Rosen  dobbelt  rød, 

Og  Bølgen  dobbelt  blaaner, 

Bevidsthed  Taagen  brød. 

Ei  stor  og  dog  saa  stærk, 

Hav  Tak,  du  tappre  Skare! 

Thi  dette  var  Dit  Værk. 

Det  Flag,  Du  tog  af  Mørket  frem, 

I  Lysets  stolte  Straaler 

Du  atter  bringer  hjem. 

Naar  Foraaret  kommer. 


JN  aar  Foraaret  kommer,  og  Himlen  er  blaa, 
Naar  Skovmærket  dufter,  og  Varmen  ta'er  paa. 

Naar  Græsset  staaer  fuldt  af  Violer, 
Naar  Bækken  begynder  sit  lyriske  Spil, 
Naar  Guddommen  aander  og  taler  mig  til 

I  Billeder  og  i  Symboler, 

Da  griber  en  hemmelig  Vemod  mit  Sind; 
Hvor  fordum  vi  vandred,  der  flygter  jeg  ind. 

Hvi  skulde  jeg  Sandheden  nægte? 
Du  blev  mig  saa  kjær  alt  i  Ungdommens  Mai, 
Og  gammel  Kjærlighed  ruster  jo  ei, 

Naar  den  er  alvorlig  og  ægte. 

End  Svanerne  seile  blandt  Siv  og  blandt  Rør, 
Og  Bøgen  sig  speiler  derinde  som  før, 

Kun  Mosset  sig  lagde  om  Barken; 
Hver  Vaar  til  de  svalende  Skygger  vi  kom, 
Nu  dvæler  jeg  ofte  ved  Tanken  derom 

I  Hjertet  af  Sondermarken. 

Tidt  Rosen  skjød  Knopper,  fra  sidst  jeg  dig  saae, 
Og  dog  har  jeg  plukket  vidunderlig  faa  — 

Gud  vide,  hvoraf  det  vel  kommer! 
Tidt  Fuglen  har  kviddret  i  Skov  og  i  Vang, 
Men  jeg  har  kun  sjunget  en  eneste  Sang  — 

Een  Svale  gjor  ingen  Sommer. 

Det  gaaer  mig  som  Folket,  det  kaarne  af  Gud: 
Man  drev  af  Forjættelsens  Lande  mig  ud 

I  Livets  prosaiske  Sphære. 
»Ved  Babylons  Floder  jeg  græd  ved  min  Tvang, 
Mens  Citheren  taus  mellem  Pilene  hang, 

Og  Tanken  i  Zion  mon  være.» 

Men  du  er  vel  glad  og  fornøiet  endnu. 
O!  kommer  du  stundom  vort  Samliv  ihu? 

Du  lyttede  tidt  til  min  Stemme. 
Giv  Løftet  igjen,  som  det  gives  af  mig: 
»Ja!  glemmer  Jerusalem,  glemmer  jeg  dig, 

Min  visnede  Høire  jeg  glemme." 

Der  er  i  et  Venskab  fra  Ungdommens  Tid 
Saa  Meget,  der  vækker  vor  Tro  og  vor  Lid, 

Det  kan  ei  som  Boblerne  briste! 
Selv  da,  naar  vi  skilles  i  Tid  og  i  Sted, 
Det  holder  dog  ud,  og  det  varer  dog  ved, 

Det  kræver  sin  Ret  til  det  Sidste. 

Lad  derfor  kun  vexle  de  jordiske  Kaar, 
Lad  falme  i  Høst,  og  lad  blomstre  i  Vaar! 

Ei  Hjertet  sig  selv  kan  fornægte. 
I  Dødens  December  det  mindes  sin  Mai, 
Din  gamle  Kjærlighed  rusted  vist  ei , 

Som  Guld  var  den  ædel  og  ægte. 

Den  Tanke  befæster  i  Kampen  mit  Mod, 

Den  styrker  min  Tro  paa  den  Sag,  der  er  god, 

Den  glæder  min  Sjæl  i  det  Fjerne. 
Thi  vandt  jeg  i  Livet  end  mangen  en  Ven, 
Du  var  og  du  er  og  du  bliver  dog  den, 

Der  havde  den  høieste  Stjerne. 

Og  derfor  hver  Vaar  jeg  vemodig  maa  gaae, 
Naar  Skovmærket  dufter,  og  Varmen  ta'er  paa, 

Og  Græsset  staaer  fuldt  af  Violer, 
Naar  Bækken  begynder  sit  lyriske  Spil, 
Naar  Guddommen  aander  og  taler  mig  til 

I  Billeder  og  i  Symboler. 

Blodbogen. 


Stille  Vandrer!  lyt  til  Stormens  Tone, 
Sæt  dig  ned  i  Græsset  ved  min  Fod. 
Vinden  suser  i  min  Purpurkrone, 
Rod  som  dit  og  Menneskenes  Blod. 

Tidt  jeg  saae  dig  denne  Skov  besøge, 
Hør  da  nu  min  underlige  Sang. 
Ene  staaer  jeg  blandt  de  grønne  Bøge, 
Jeg  har  ogsaa  været  grøn  engang. 

I  din  Stammefaders  glemte  Have 
Stod  jeg  som  et  ungt  og  deiligt  Træ. 
Paradisets  Fugl  med  gylden  Krave 
Gav  jeg  bag  de  grønne  Blade  Læ. 

Edens  Aande  gjennem  Løvet  lufted, 
Saligt  zittrede  hver  Gren  derved. 
Længe  stod  jeg  i  min  Kreds  og  dufted 
Over  Menneskets  Uskyldighed. 

Kun  en  fattig  Drossel  boer  og  bygger 
Nu,  hvor  kolde  Storme  vække  Gru. 
Adam  hvilte  i  de  samme  Skygger 
Med  sin  Eva,  hvor  du  hviler  nu. 

Ak!  jeg  saae  Forførelsernes  Slange 
Mellem  Blomster  slynge  sig  i  Bugt; 
Og  jeg  saae,  hvor  blege  og  hvor  bange 
Begge  spiste  den  forbudne  Frugt. 

O !   da  flyede  de  med  Skammens  Mærke 
Paa  den  før  saa  uskyldsrene  Kind 
Hen  til  mig  og  under  Stammens  stærke 
Endnu  lysegrønne  Krone  ind. 

Herren  talede  fra  fjerne  Egne, 
Ledte  efter  dem  med  Lys  af  Lyn, 
Og  jeg"  rødmede  paa  deres  Vegne 
Ved  at  skue  dette  Sorgens  Syn. 

Nøgne,  sønderknuste  og  forfulgte 
Krøbe  de  i  Skjul  for  Himlens  Dom; 
Og  jeg  rødmede,  fordi  jeg  dulgte 
Dem,  som  Ingen  burde  skjærme  om. 

Ak!  bestandig  har  jeg  rødmet  siden, 
Hvert  et  Blad  er  malt  med  størknet  Blod ; 
Evig  maa  jeg  rødme  gjennem  Tiden, 
Indtil  Verden  atter  bliver  god. 

Lyt  til  Stormen,  naar  med  dæmpet  Torden 
Her  den  suser,  Adams  faldne  Søn, 
Paradiset  aabner  sig  paa  Jorden , 
Naar  min  Krone  atter  bliver  grøn. 

Ørnene. 

lo  Ørne  sad  paa  Longwoods  Tag, 
De  skifted  om  hveranden  Dag. 

Som  Vagter  sad  de  hver  sin  Tid, 
Den  ene  sort  —  den  anden  hvid. 

Fra  Austerlitz  den  hvide  kom 
Med  Ærens  lyse  Farver  om; 

Den  sorte  Ørn  med  blodig  Klo 
Kom  derimod  —  fra  Waterloo. 

Hvergang  paa  Post  den  hvide  sad , 
Da  blev  den  blege  Keiser  glad, 

Da  husked  han  hver  vunden  Seir, 
Og  holdt  Revue  i  Mindets  Leir, 

Da  blev  hans  simple  Hus  af  Træ 
Igjen  til  Malmaisons  Palais. 

Men  naar  den  sorte  Ørn  holdt  Vagt 
Da  sad  han  stille  og  forsagt, 

Da  tænkte  han  den  hele  Dag 
Paa  Skjændsel  kun  og  Nederlag, 

Da  blev  hans  Lykkes  Pragtpalais 
Igjen  et  simpelt  Hus  af  Træ. 

Saadan  i  Aar  det  skifted  om, 
Den  ene  gik  —  den  anden  kom; 

Tilsidst  det  hændte  sig  en  Dag, 
De  begge  sad  paa  Longwoods  Tag. 

I  Huset  var  der  taust  og  tyst, 
Det  ralled  hult  i  Heltens  Bryst. 

Fra  Frankrig  og  fra  Thronen  fjern, 
Han  blegned  i  en  Seng  af  Jern; 

Men  om  hans  Mund  et  Træk  der  gled 
Af  mild  Forsoning  og  af  Fred, 

Forsoning  med  hans  Skjæbnes  Børn, 
Den  sorte  og  den  hvide  Ørn. 

Og  da  omsider,  kaldt  af  Gud, 
Den  store  Keiser  aanded  ud, 

Fløi  Ørnene  fra  Tagets  Tind 
Med  Heltens  Sjæl  i  Himlen  ind, 

Til  Fred  de  bar'  ham  begge  to 
Fra  Austerlitz  og  —  "Waterloo. 

Alferne. 

Aftenduggen  falder 
Paa  det  grønne  Græs, 
Kirkeklokken  kalder 
Fra  det  fjerne  Næs. 
Frem  af  Busken  træder 
I  den  friske  Luft 
Alfen,  svøbt  i  Klæder 
Af  Jasminens  Duft. 

Ned  mod  Kysten  svæver 
Han  saa  let  og  smuk, 
Der,  hvor  Bølgen  bæver 
Under  Vindens  Suk. 
Og  mens  Stjernen  stiller 
Sig  bag  Taagens  Slør, 
Sagtelig  han  spiller 
Paa  et  vissent  Rør. 

Hist,  hvor  Oen  svømmer 
Langt  fra  Landets  Bred, 
Purpurrosen  drømmer 
Sodt  om  Kjærlighed; 
Dybt  i  Busken  bygger 
Jo  hans  Hjertenskjær 
I  et  Hus  af  Skygger 
Og  af  Rosenskjær. 

Ak!  fra  Rørets  Rifter 
Klinger  Tonen  svag. 
Amors  Fane  vifter 
Over  hendes  Tag. 
Lumsk,  imens  han  klager 
Gaae  om  O  paa  Lui- 
Bølgerne  som  Drager 
Om  et  Jomfrubur. 

Yndig  mellem  Løvet 
Paa  en  grøn  Altan 
Sidder  hun  bedrøvet, 
Længselsfuld  som  han. 
O!  hun  kan  ei  Andet, 
Taaren  bryder  frem, 
Ruller  ned  i  Vandet, 
Der  adskiller  dem. 

Da  paa  Himlens  Bue 
Stiger  Maanen  op, 
Tænder  med  sin  Lue 
Lys  i  Bøgens  Top, 
Seer  paa  Søens  Vover 
Og  de  elskte  To, 
Kaster  saa  derover 
Sin  forgyldte  Bro. 

Henad  Søens  Flade 
Lægger  den  sig  huld; 
Plade  tæt  ved  Plade 
Glimrer  med  sit  Guld. 
Alfen  let  sig  svinger 
Over  Dybet  ud, 
Broen  trygt  ham  bringer 
Til  hans  lille  Brud. 

Saligt  Glutten  skjælver 
I  sin  Elskers  Arm. 
Busken  høit  sig  hvælver 
Til  en  Brudekarm : 
Tyst  i  Midnatstimen 
I  den  klare  Lutt 
Rosen  og  Jasminen 
Blande  deres  Duft. 

Mumickornet. 

Legende. 


Jjarn  Jesus  som  en  lille  Dreng 
Løb  om  i  Nilens  Blomstereng 
Og  plukked  Stjerner,  røde,  blaae, 
Hvor  Sphinxen  hvid  i  Græsset  laa. 
Den  logred,  vakt  af  Marmorblund, 
For  Drengen  som  en  ydmyg  Hund. 
Den  slikkede  hans  spæde  Fod, 
Den  sprang  paa  Engen  ham  imod 
I  barnlig  Leg,  i  landlig  Ro; 
Og  skjøndt  den  havde  Løvens  Klo, 
Barn  Jesus  hvilte  i  dens  Favn 
Og  løste  Gaaden  med  sit  Navn. 

En  Dag,  da  han  paa  Marken  løb, 
Og  Sphinxen  i  hans  Fodspor  krøb, 
Da  mødte  han  en  fattig  Mand, 
Der  om  en  Ager  slutted  Kjøb, 
Men  mangled  Udsæd  til  lidt  Land. 

»Giv  Dig  tilfreds,"   lød  Barnets  Ord, 
»Jeg  skatter  Udsæd  til  din  Jord, 
Jeg  skaffer  Mais,  der  voxe  vil, 
Og  hele  Agren  saaer  jeg  til.» 

I  Pyramiden  ind  han  løb, 
Hvor  Mumien  hvilte  i  sit  Svøb, 
Der  hented  han  en  Sæk  med  Korn, 
Som  blev  i  Graven  lagt  tilforn; 
Og  medens  Lærken  sang  i  Vaar, 
Han  saaede  Korn,  der  tusind  Aar 
Ufrugtbart  i  et  Hylster  laa 
Med  Hieroglypher  udenpaa. 
I  lange  Furer  Barnet  gik 
Og  spredte  Kornet  efter  Skik 
Med  gavmild  Haand  i  Agren  ud, 
Mens  inderligt  han  bad  til  Gud. 

Snart  Nilen  steg  op  over  Land 
Og  vanded  Agren  med  sit  Vand. 
Den  spredte  Sølv  paa  Mark  og  Eng, 
Men  atter  i  sin  Blomsterseng 
Sig  lagde  træt  den  matte  Strøm 
Og  drømte  Pharaos  gamle  Drøm 
Om  hine  syv  axsvangre  Neg, 
Der  op  paa  Bondens  Ager  steg. 

Flux  over  Mulde  spired  frem 

Det  Korn,  der  laa  i  Gravens  Gjern. 

Og  vidt  og  bredt  og  fjernt  og  nær 

Man  øined  Maisens  grønne  Skjær. 

Og  Solens  Straale  drev  sit  Spil, 

Og  Maisen  gulned  og  tog  til, 

Den  satte  Ax,  og  som  et  Hav 

Den  bølged  omkring  Pharaos  Grav. 

Trindt  Blomster  stod  blandt  gule  Rør, 

De  dufted  for  Sesostris  før, 

Og  Himlens  Fugle  ned  sig  svang 

Og  bygged  Rederne  med  Sang 

I  Kornet  fra  Vorherres  Vaar, 

Der  laa  i  Graven  tusind  Aar. 

Men  da  nu  Høstens  Time  kom, 

Og  Kornet  skulde  meies  om, 

Til  Bonden  traadte  Barnet  hen 

Og  sagde;    »Mærk  dig  det,  min  Ven! 

Din  Mark  med  Mumiekornet  paa 

Er  kun  et  Billed  i  det  Smaa 

Paa  hvad  der  saaes  i  den,  der  troer; 

Min  Ager  er  den  hele  Jord, 

Min  Udsæd  er  Guds  eget  Ord, 

En  Sæd,  der  ældre  er  end  den, 

Som  mugned  hist  hos  Mumien. 

Guds  Ord  var  i  Begyndelsen, 

Men  Verdens  Synd  det  meied  væk. 

Mit  Hjerte  er  den  Mumiesæk 

Hvori  Aartusinder  det  laa 

Med  Hieroglypher  udenpaa, 

Og  nu  —  nu  gaaer  jeg  ud  at  saae. 

Saa  talte  Barnet  mildt  og  gik. 
Men  først  dog  med  et  venligt  Nik 
Ved  Bondens  Mark,  i  Nilens  Egn, 
Han  satte  Sphinxen  som  et  Tegn , 
At  Troen  ligge  maa  paa  Vagt 
Ved  Agren,  hvor  Guds  Ord  er  lagt. 

Øehlenschlægers  Grav. 


»' 


Otille,  stille!    Foden  neppe  vover 
Sig  at  nærme  denne  Plet  af  Jord. 

Det  er  her,  den  store  Digter  sover; 

Som  en  Lyra  Maanen  straaler  over 
Høien  gjennem  Nattens  Sørgeflor. 

Kun  af  Grønsvær  dækt,  og  glat  og  lige, 
Hæver  sig  den  lille  Kongegrav. 

Kronen  vandt  han  uden  svare  Krige. 

Hele  Norden  var  hans  Kongerige, 
Og  et  Plecter  var  hans  Herskerstav. 

Naar  han  rørte  Harpen  i  sin  Vælde , 

Tung  af  Guld,  med  Egeblade  om, 

Vandred  Hakon  over  Norges  Fjelde, 

Planted  Olaf  mellem  Tjørn  og  Nelde 

Rosen,  sprungen  ud  af  Christendom. 

Som  en  Maane  over  Mosens  Dampe 
Han  paa  Nordens  Himmel  hang 

Hin  Aladdins  underfulde  Lampe; 

Atter  Rolf  begyndte  sine  Kampe 

Paa  den  blomstersmykte  Kløvervang. 

Ud  paa  Havet  han  fra  fjerne  Dage 
Sendte  Helten,  der  i  Høien  sov. 

Helge  seiled  paa  den  gyldne  Drage , 

Hroar  reiste  sine  røde  Tage 
I  den  lysegrønne  Leireskov. 

Gjennem  Phantasiens  klare  Ruder 
Af  det  slebne,  farvede  Krystal 
Viste  han  et  Tog  af  Nordens  Guder 
Kjøre  ned,  hvor  Himlens  Hvælving  luder 
Mod  Hier  Ægirs  skjønne  Bølgesal. 

Dybt  i  Skoven  ved  den  røde  Esse 

Staaer  Vaulundur  med  det  blanke  Sværd ; 

Og  hvor  Faarene  paa  Marken  græsse, 

Synge  Munkene  den  første  Messe 
Under  Danmarks  høie  Bøgetræer. 

O !  hvor  kunde  han  i  Silke  virke 
Dinas  Billed  med  sin  Tryllestav. 

Ved  den  fjerne,  gamle  Trondhjems  Kirke 

Planted  han  to  høie  Hængebirke 

Over  Axels  og  skjøn  Valborgs  Grav. 

Sandt  og  herligt  han  for  Verden  viste, 

Hvordan  Abel  voldte  Eriks  Død, 
Hvordan  Knud  ved  Havet  Herren  priste, 
Hvordan  Amleth  sprang  af  sorten  Kiste, 
Mesterskuddet,  Palnatoke  skjød. 

End,  naar  Maanen  straaler  taus  og  stille 

Over  Græsset,  der  ham  dækker  til, 
Lilien  og  Riddersporen  spille, 
Den  som  Hagbarth,  hin  som  Signelille 
Tyst  i  Natten  Skjaldens  Sørgespil. 

Graven  selv  sig  breder  til  en  Scene, 

Buskene  som  smaa  Coulisser  staae; 
Et  Orchester  slaaer  i  Træets  Grene , 
Alle  Kirkegaardens  Marmorstene 
Fælde  Taarer  ved  at  see  derpaa. 

Over  Støvet  af  de  Fyrstebaarne 

Paa  sin  rette  Plads  en  Støtte  staaer, 
O!  men  han  —  een  af  de  faa  Udkaarne, 
Reiste  jo  de  tvende  Kirketaarne 

Som  et  Minde,  der  til  Himlen  naaer. 

Nattergalen  her  har  valgt  sit  Sæde. 

Selv  Naturen  ham  en  Hylding  gav, 
Sin  Herold  den  sendte  for  at  qvæde; 
Hid  den  fløi  og  byggede  sin  Rede 

Paa  den  døde  Harpespillers  Grav. 

Hørte  du  dens  vemodsfulde  Klukke, 

Store  Digter,  skjønne  som  dit  Spil, 
Hørte  du  de  hule  Storme  sukke , 
Trøstesløse  ved  din  kolde  Vugge? 
Ak!  for  evig  jo  den  stander  stil. 

O!  saa  sov  da  sødt,  og  sov  da  længe, 

Til  Basunen  kalder  med  sin  Klang; 
Mellem  Himlen  da  og  Danmarks  Vænge 
Drage  Herrens  Engle  deres  Strenge, 
Og  en  Tonestige  bli'er  din  Gang. 

Holbergs  Træ. 


Uer  staaer  et  smukt  Kastanietræ 
Nær  Skolen,  hvor  de  Lærde  bygge. 
I  hundred  Aar  det  skjænked  Læ, 
Og  Holberg  drømte  i  dets  Skygge. 
Han  gav  sin  Plante  Røgt  og  Tugt, 
Nu  lege  Smaabørn  med  dets  Frugt. 

End  Saften  stiger  i  dets  Marv, 
Naar  Foraarssolen  Knoppen  kysser; 
Det  deler  ud  sin  Herres  Arv, 
Det  Blomster  mellem  Folket  drysser. 
Det  drømmer  om  sin  Fortids  Vaar, 
Naar  Maanen  bag  dets  Krone  staaer. 

Det  drømmer  om  sit  Fremtidshaab , 
Naar  Solen  stiger  bag  dets  Grene. 
Af  Holbergs  Haand  det  fik  sin  Daab 
Med  Vand  af  selve  Hippocrene. 
Høit  flagre  end  i  Kronens  Skjærm 
Af  Sangere  en  liflig  Sværm. 

Ja!  Træet  trives  end  og  groer, 
I  stærke  Skud  sin  Kraft  det  viste, 
Mens  Holberg  slumrede  i  Soer 
Med  Lyren  paa  sin  Marmorkiste. 
Det  slog  sin  Rod  i  Danmarks  Bund, 
Det  grønnes  paa  en  hellig  Grund. 

Det  sender  op  sin  Duft  til  Gud, 
Mens  Korset  hist  paa  Kirken  luer. 
Det  strækker  sine  Grene  ud 
Mod  Bibliothekets  spidse  Buer. 
Dets  Blade  flye  i  Høstens  Vind 
Iblandt  de  gamle  Skrifter  ind. 

Vi  skjærme  vil  om  vor  Trophæ, 

At  aldrig  vi  dens  Blade  savne. 

I  Barken  af  det  gamle  Træ 

Der  staaer  jo  Danmarks  bedste  Navne. 

Gud  lad  det  grønnes  tidt  og  smukt 

Og  skjænke  senest  Slægt  sin  Frugt' 

Muukfuglen. 


IVlunken  synger  ved  Sorø  Sø, 
Den  flagrer  i  Absalons  Have. 
I  Linden  hænger  dens  Rede  høit, 
Der  boer  han  jo  som  en  Pave. 
Munken  synger  ved  Sorø  Sø. 

Munken  flyver  om  Sorø  Sø, 

I  Løvet  monne  han  smutte. 

Paa  Ho'det  har  han  en  sort  Kalot, 

Af  staalgraae  Fjer  er  hans  Kutte. 

Munken  flyver  om  Sorø  Sø. 

Munken  synger  ved  Sorø  Sø, 

Og  Næbet  monne  han  hvæsse. 

Han  flyver  ind  paa  Kong  Volmers  Grav, 

I  Kirken  han  synger  en  Messe. 

Munken  synger  ved  Sorø  Sø. 


37 


Munken  kviddrer  ved  Soro  Sø 

For  alle  de  lystige  Drenge. 

Han  smutter  blandt  Ingemanns  Roser  ind, 

Han  synger  i  Klostervænge. 

Munken  kviddrer  ved  Sorø  Sø. 

Munken  flagrer  om  Sorø  Sø 
Og  hviler  paa  Klosterets  Søiler; 
Og  midt  i  de  lyse  Bøges  Krands 
Han  synger  om  Himmerigs  Nøgler, 
Munken  flagrer  om  Sorø  Sø. 

Munken  synger  ved  Sorø  Sø, 
Sin  Rede  han  priser  og  lover; 
Halvmaanens  Krumstav  paa  Himlen  staaer 
Og  lyser  Guds  Fred  derover. 
Munken  synger  ved  Sorø  Sø. 

Til 


Bernhard  Severin  Ingemann, 

Den  28de  Mai  1859. 


Ved  Sorø  Sø  et  venligt  Hus  man  skuer 
Med  Løv  og  Ranker  om  hvert  buet  Fag, 
Og  Aandens  hellige  og  hvide  Duer 
Sig  flokke  paa  den  gamle  Digters  Tag. 
I  Haven  Roser  groe  og  Tulipaner, 
En  Capitæl  paa  Høiens  Top  er  lagt, 
Og  Riddersporerne  med  Spyd  og  Faner 
Omkring  den  lille  Laage  staae  paa  Vagt. 

Ja!  deres  Sanger  trofast  de  bevogte, 

Og  sænke  Landsen,  naar  han  gaaer  forbi; 

Og  Stær  og  Drossel  til  hans  Arne  togte, 

De  drages  af  en  lønlig  Sympathi. 

Hvor  Axels  Ring,  af  Guldet  støbt,  hint  dyre, 

Forborgent  gjemtes  under  Mos  og  Muld, 

Der  klang  igjen  hans  folkelige  Lyre; 

Thi  den  er  ogsaa  af  det  gamle  Guld. 

Ved  den  besang  han  i  de  feire  Skove 
Naturens  Skjønhed  med  bevæget  Sind; 
Og  i  den  lille  Indsøes  Speil  og  Vove 
Han  saae  i  Evighedens  Himmel  ind. 
I  Munkens  Stol  han  hørte  Mindet  skrifte 
Bag  Kirkens  Mur,  med  Billeder  besat; 
Hvor  gamle  Faner  under  Loftet  vifte, 
Han  kaldte  Aander  frem  af  Glemsels  Nat. 

Og  hvad  han  sang,  i  Folkets  Barm  har  hjemme, 
Og  hvad  han  skrev,  med  Kjærlighed  blev  læst; 
Men  vi,  der  lytted  til  hans  milde  Stemme 
I  Skolens  Sale,  elske  ham  dog  mest. 
Vi  saae  ham  vandre  paa  de  gamle  Stier 
I  Thules  Skove  og  i  Klostrets  Vang, 
Han  sang  for  os  saa  mange  Melodier, 
Nu  synge  vi  for  ham  igjen  en  Sang. 

Vær  venligt  hilset  i  Din  høie  Alder, 
Vor  gamle  Kjærlighed  —  den  rusted  ei; 
Om  ogsaa  Sne  nu  paa  Dit  Hoved  falder, 
Der  falder  jo  kun  Blomstersne  i  Mai; 
Du  sysle  glad,  mens  Aftensolens  Lue 
Til  Guldkorn  tryller  Glassets  sidste  Sand; 
Gud  sign  Dit  Hus!  Gud  sign  Din  lille  Stue, 
Du  aldrig  glemmes  vil  i  Danmarks  Land. 

De  danske  Lover. 

Ved  H.  K.  H.  Prinds  Frederik  til  Danmarks  Confirmation 
den  19de  October  1860. 


JJe  danske  Løver  holde 
Idag  ved  Thronen  Vagt, 

De  lytte  som  tause  Vidner, 

Prinds  Frederik,  til  din  Pagt. 

De  stirre  Dig  stift  imøde, 

Tidt  fristed'  af  Skjæbnen  tung; 

De  ere  saa  gamle  og  glubske, 
Og  Du  er  endnu  saa  ung. 

I  deres  krøllede  Manke 

Du  lægge  trøstigt  din  Haand, 
Som  Lam  de  lade  sig  binde 

Med  Kjærligheds  Rosenbaand. 

Kun  Bøile  de  hade  og  Lænke, 
Men  Du  er  jo  mild  og  god, 

Og  naar  Du  ret  holder  af  dem 
De  lægge  sig  ved  din  Fod. 

Og  naar,  hvad  glade  vi  vente, 
Du  elsker  dem  alle  Tre, 

Da  blive  I  gamle  Bekjendte 
Og  folges  i  Vel  og  Ve. 

Da  ville  de  værge  og  værne 
Din  Ret  mod  hvert  et  Tab, 

Da  kan  Du  lægge  din  Høire 
I  deres  fraadende  Gab. 


Da  ville  de  stedse  -huske 

Paa  din  og  din  Søsters  Pagt! 

Og  kjærligt,  Prinds  Frederik!  holde 
Engang  ved  din  Throne  Vagt. 

Blomstersælgerskens  Sang. 

Ved  Fru  Heibergs  Gjenoptræden,  den  5te  October  1859. 


J  eg  sidder  herude  i  Maaneskin 

Med  deilige  Blomster  blandt  Vrimlen, 

Mens  Lygterne  vifte  i  Aftenens  Vind, 
Og  Skyerne  jage  paa  Himlen. 

Jeg  sidder  herude  saa  gammel  og  træt 
Paa  Trinet  af  Musernes  Tempel. 

O  kommer  og  kjøber  en  lille  Bouquet 
Og  giver  et  godt  Exempel! 

i 

laften  er  Fest  i  Theateirøts  Hal, 

I  Blomster  staaer  hver  en  Coulisse, 

Og  Perlerne  glimre  i  Kronens  Krystal 
For  Danmarks  Johanne  Louise. 


Og  Hundreder  styrte  i  Tempelet  ind, 

Og  oplyst  er  hver  en  Rude; 
Selv  Dronningen  kommer  i  Zobel  og  Skind, 

Og  Staklerne  blive  kun  ude. 

Af  mig  den  første  Rose  hun  fik, 

Da  frem  hun  traadte  som   » Trine ». 

O  kommer  og  kjøberj    Hvor  hurtigt  det  gik! 
Nu  har  jeg  kun  een  Georgine. 

Det  er  den  sidste !  —  to  Kurve  er  tømt. 

Hvad?  sælge  den?  aldrig  ilive! 
Hun  tolked,  hvad  tidt  jeg  har  følt  og  drømt, 

Et  Tegn  paa  min  Tak  vil  jeg  give. 

Naar  hjem  hun  ta'er  til  Vor  Frelsers  Sogn 

laften,  mens  Hurraer  tone, 
Jeg  kaster  den  ind  i  den  lukkede  Vogn  — 

En  Skjærv  fra  den  fattige  Kone. 

Guldæblerne. 

Den  6te  October. 


(juldæblerne  springe  i  Solens  Skin 
Og  dandse  paa  sølverne  Straaler, 

De  dandse  den  sjette  October  ind, 
De  dandse  i  prægtige  Skaaler. 

Guldæblerne  springe  i  Solens  Skin, 
De  sprang,  da  det  vaared  om  Kysten. 

De  dandsed  den  femte  Juni  ind, 
Nu  dandse  de  atter  i  Høsten. 

O!  gyldne  Frugter  af  Frihedens  Vaar, 
Symboler  paa  Alt,  hvad  vi  haaber, 

Spring  høit  den  femte  Juni  hvert  Aar, 
Men  høiest  den  sjette  October. 

Adam  Wilhelm  Moltke. 

Den  25de  August  1859. 


1  Bredgaden  ligger  et  gammelt  Palais 
Med  Dukker  og  Vaser  paa  Taget; 
De  smaa  Elephanter  i  Laurens  Trophæ 

Snoe  Snablerne  hen  under  Faget; 
Bag  Ruden  derinde ,  hvor  Sviblerne  staae 
Som  Riddere  hvide  og  Riddere  blaae, 
Der  boer  deres  Kantsier  med  Baandene  paa  — 
Den  trofaste  Ridder  af  Flaget. 

Da  Skyer  trak  op  bag  den  sydlige  Vold, 

Og  Lyn  os  kun  Undergang  loved, 
Da  laante  han  Danmark  sit  mægtige  Skjold 

Og  blotted  det  graanede  Hoved; 
I  Stormen  standhaftig  ved  Roret  han  stod, 
Han  offred  paa  Valen  sit  Kjød  og  sit  Blod, 
Som  Dannebrog  selv  var  han  gammel  og  god , 
Og  meer  end  de  Fleste  han  voved. 

Naar  derfor  han  mærkes  af  Tiden  idag, 
Da  hilser  ham  Sangeren  gjerne, 

Og  Dannebrog  toner  sit  høirøde  Flag, 
Og  Asteren  tænder  sin  Stjerne. 

Gid  længe  han  leve  paa  Dannemarks  Vang! 

Og  ganger  den  Gamle  til  Hvile  engang, 

Hans  Minde  skal  blomstre  i  Saga  og  Sang, 
Saalænge  som  Kornet  har  Kjærne. 

Sang  1848. 


V  ed  Danmarks  søndre  Vænge  staae 
Forræderne  i  skumle  Flokke. 
Ved  fremmed  Hjælp  de  ville  slaae, 
Hvad  ei  de  selv  formaae  at  rokke. 
Ja!  Eidrens  Bølge,  klar  og  blaa, 
Med  Vold  de  Frække  vil  forvanske 
Og  sætte  kun  en  lille  Aa 
Til  Grændse  for  de  frie  Danske. 

Fra  os  de  vriste  vil  et  Land, 
Af  Kongens  Haand  et  Hertugdømme, 
Og  mene ,  at  den  danske  Mand 
Vil  feig  og  ussel  det  indrømme  ; 
O!  men  saasandt,  som  Æren  boer 
Og  i  den  danske  Barm  har  hjemme, 
Skal  den,  der  sligt  om  Dansken  troer, 
Faae  noget  Andet  at  fornemme. 

Godmodigt  er  vort  Sindelag, 
Og  Venlighed  vor  gamle  Vane, 
Men  gjælder  det  vort  røde  Flag, 
Den  himmelfaldne,  smukke  Fane, 
Vi  offre  gjerne  Liv  og  Blod 
Og,  hvis  vi  kunde,  meget  Mere; 
Den  Hæder,  der  slog  dybest  Rod, 
Skal  aldrig  Skjændsels  Krone  bære. 

Saa  lad  dem  da  kun  rykke  frem 
Med  alle  Tydsklands  kjøbte  Orne; 
Thi  der,  hvor  Ledet  staaer  paa  Klem, 
Er  hegnet  om  med  danske  Tjørne. 
Og  Roserne  derindenfor 
Dem  skal  de  aldrig,  aldrig  plukke; 
Thi  viid:  de  danske  Drenge  svoer, 
At  falde,  eller  Ledet  lukke! 

Sang  1849. 


1  Vaabenpyramiden  stod 

Geværet  alt  for  længe, 

Mens  Tydsken  tramp  ed  med  sin  Fod 

Paa  Sønderjydens  Vænge. 

Der  foer  han  frem  med  Ild  og  Sværd; 

Men  nu  er  Hævnens  Time  nær 

For  Frederik,  vor  Konge  kjær, 

Og  for  de  danske  Drenge. 

Endskjøndt  vi  med  vort  eget  Blod 
Gav  Vangen  Fanens  Farve, 
Man  neppe  nok  vor  Drot  tillod, 
Den  mindste  Blomst  at  arve. 
Og  hvad  vi  høit  og  helligt  svoer, 
I  Barmen  brænder  fra  ifjor, 
Som  Sommerfuglen  skal  vort  Ord 
Snart  løses  af  sin  Larve. 

Et  Aar  alt  dreiet  har  sit  Hjul , 
Mens  Løgnens  Fakkel  brændte; 
Men  Danmark  eier  intet  Skjul 
For  dem,  som  Faklen  tændte. 
Nei,  da  de  haaned  Dannebrog 
Og  Fjendeleir  paa  Vangen  slog, 
Vort  hele  Had  og  Nag  de  tog, 
Som  nu  sin  Hævn  vil  hente. 

Før  Tydsken  skal  i  Danmark  boe 
Og  danske  Mænd  fortrænge, 
Maa  Havet  heller  slaae  sin  Bro 
Vidt  over  Vang  og  Vænge; 
Og  førend  Fanen  hænges  hen, 
Hvor  Tydsken  kan  forhaane  den , 
Skal  Himlen  tage  den  igjen 
Til  de  henfarne  Drenge. 

Men  det  har  sikkert  ingen  Nød, 
Naar  Danmarks  Sønner  vaage; 
Thi  Haabet  alt  sin  Straale  skjød 
Igjennem  Nattens  Taage. 
Og  faaer  først  Vangen  Laas  og  Slaa, 
Skal  gamle  Danmark  stolt  bestaae. 
Til  Trods  for  dem,  der  stormed  paa 
Den  sønderjydske  Laage.  — 

Thiiigstcdet. 

(1849.) 


Midt  paa  den  danske  Mark,  hvor  Skyer  gaae 
I  vildest  Flugt  henover  Kæmpehøie, 
Hvor  friske  Bølger  rundt  om  Kysten  slaae 
En  Tryllekreds  for  Vandringsmandens  Gie, 
Hvor  Bærret  rødmer  under  skovdækt  Skrænt, 
Og  gyldne  Ax  i  Vestenvinden  bæve, 
Der  stod  forladt  et  gammelt  Monument, 
Som  længst  sin  Ret  forgjæves  maatte  kræve. 

Skjøndt  ei  af  Marmor  sat,  hvor  smuldne  Ben 

Af  gamle  Riddersmænd  var  lagt  til  Hvile, 

Men  kun  en  ganske  simpel  Kreds  af  Sten, 

Om  hvilken  Markens  Blomster  kunde  smile, 

Det  havde  høi  Betydning,  sjeldent  Værd 

For  hver  en  Mand,  om  han  var  nok  saa  ringe, 

Naar  blot  hans  Blod  var  dansk;  thi  det  var  der, 

At  vore  Fædre  talede  paa  Thinge. 

Men  kold  og  ligegyldig  Danmarks  Søn 
Alt  mange  Aar  det  djærve  Minde  skued, 
Og  derfor  blev  en  Lænke  og  hans  Løn, 
Og  villigt  taalte  han,  naar  Andre  trued. 
Da  tydske  Herrer  fik  til  Danmark  Pas, 
Og  Thyras  Led  sank  ned  som  sønderslaaet, 
Da  glemte  Dansken  rent  sin  egen  Plads; 
Kun  Stenen  stod,  hvor  selv  han  havde  staaet. 

Kun  Fugle  sang,  hvor  Modersmaalet  klang 
I  Fordumstid,  og  kun  en  Blomsterklynge 
Omstimled  Stedet  paa  den  grønne  Vang, 
Hvor  Lovens  Aand  sig  skulde  frit  forynge; 
Og  Himlens  Blaa,  hvorunder  danske  Mænd 
Om  Ret  og  Pligt  fra  Hjertet  skulde  tale, 
Forgjæves  minded  om  Opstandelsen 
Til  bedre  Liv  af  Trældoms  tunge  Dvale. 

En  mægtig  Adel  kued  Folkets  Aand, 
Skjøndt  store  Navne  smykke  den  med  Hæder; 
Af  Jern  den  smeded  Trællens  tunge  Baand, 
Af  Guld  den  hamred  sine  egne  Kjæder. 
I  Rigens  Raad  den  slutted  Kreds  og  Ring, 
Der  holdt  den  Dom  paa  bløde  Silkehynder, 
Mens  Hjorten  græssed  paa  det  gamle  Thing, 
Hvor  Hundeglam  kun  hørtes  af  dens  Mynder. 

Snart  blev  den  Magt,  der  tor  tilhorte  Faa, 
Kun  En  tildel,  skjøndt  Alles  Ret  var  lige; 
Og  havde  Kongen  kun  sin  Krone  paa, 
Da  gik  det  godt  med  Land  og  Folk  og  Rige; 
Det  troede  Hvermand  glad,  skjøndt  Tid  og  Strid 
Slog  dybe  Saar  og  voldte  bitter  Smerte 
I  denne  Jordbund,  der  saa  skjøn  og  blid 
Af  Vandet  dukker  op  som  Ymers  Hjerte. 

Aarhundreder  forgik.     Det  gamle  Thing 
Forladt  og  øde  stod,  mens  nærved  Havet 
Sig  vælted  vildt  og  brusende  omkring 
Det  Sted,  hvor  Fortids  Frihed  laa  begravet. 
Kun  Bonden  skimted  der  i  Maanens  Lys 
En  Drot  fra  fjerne  Old  paa  Stenen  throne; 
Han  ilte  feig  forbi,  betvang  et  Gys 
Og  takked  Gud  for  Enevældens  Krone. 

Men  da  i  senest  Tid  den  mørke  Nat 
Udsendte  Lyn  paa  Lyn  fra  fjerne  Egne, 
Og  Farens  Fugl  kom  flyvende  saa  brat 
Henover  Danmark,  og  da  allevegne 
De  mørke  Skyer  taarnede  en  Krands 
Af  sorte  Masser  om  den  danske  Himmel, 
Da  kasted  Haabets  Stjerne  kun  sin  Glands, 
Hvor  Thingets  Stene  stod  i  Mossets  Vrimmel. 

Ved  Folkets  Kræfter ,  som  i  Dvale  laae , 
Var  ene  Redning  for  den  nære  Fare. 
Paa  egen  Magt  ei  Danmarks  Konge  saae, 
Sit  Fødeland  han  vilde  blot  bevare. 
Ei  Kronens  Guld,  ved  Enevælde  stærk, 
Ham  syntes  bedre  end  et  blottet  Hoved; 
Og  derfor  skred  han  til  det  skjønne  Værk, 
Ved  hvilket  Folk  og  Konge  sig  troloved. 

Et  Tempel  reiste  han  paa  Danmarks  Vang 
Saa  herligt  der,  hvor  Thingets  Rester  længe 
Urørte  laae,  og  Retten  fik  sin  Gang 
Paany  i  Kredsen  af  de  danske  Drenge. 
De  gamle  Sten  til  ranke  Søiler  blev, 
Gud  lad  det  stedse  staae  til  Landets  Ære! 
Og  Loven,  som  Kong  Fredrik  underskrev, 
Et  evigt  Friheds  Brev  for  Folket  være ! 

En  god  Ven. 


J  eg  eier  en  Ven  saa  tro  som  Faa , 
Min   Glæde  paa  denne  Klode; 

En  Hætte,  han  bær  som  en  Turhan  paa 
Sit  gamle  tyrkiske  Ho'de. 

Og  sammen  med  mig  han  altid  boer, 
Jeg  tidt  til  hans  Selskab  trænger; 

Sendt  blev  mig  den  røde  Silkesnor, 
Deri  jeg  min  Musselmand  hænger. 

Hver  Morgen  han  trækker  sit  Veir  igjen 
Og  aander  det  duftende  Knaster, 

Da  kysser  jeg  ømt  min  gamle  Ven 
Alt  med  de  tyrkiske  Qvaster. 

Hver  Aften  jeg  med  et  vemodigt  Sind 
Betroer  ham,  hvor  Hjertet  banker. 

Han  kjender  mig  baade  ud  og  ind, 
Han  veed  mine  lønligste  Tanker. 

Han  trøsted  mig  tidt  ved  en  kjedelig  Bog, 
Han  muntred  mig,  naar  jeg  var  gnaven; 

Jeg  leged  med  ham,  da  jeg  var  en  Pog, 
Han  følger  med  mig  til  Graven. 

Han  er  en  gammel,  trofast  Bekjendt, 
Der  delte  min  Fryd,  mine  Sorger; 

Og  da  jeg  selv  engang  blev  Student, 
Blev  han  academisk  Borger. 

Blandt  Kammeraterne  med  han  var 
Paa  Togt  mellem  Bøgenes  Stammer; 

Han  svinger  sit  duftende  Røgelsekar 
For  dem,  der  besøge  mit  Kammer. 

Han  puster  mig  hele  Stuen  fuld 
Af  Ringe  og  bølgende  Krandse. 

Solstraalen  trækker  en  Linie  af  Guld, 
Hvor  Røgens  Sylphider  dandse. 

De  deilige  Slotte  ved  Dardanel 

Han  stiller  i  Syn  og  Sigte. 
Han  bygger  mit  stolteste  Luftkastel, 

Han  hjælper  mig  med  at  digte. 

Lad  Lykken  kun  svigte,  naar  Himlen  er  mørk! 

Lad  Trofasthed  gange  af  Mode! 
Jeg  ryger  min  Pibe  og  elsker  min  Tyrk 

Med  Turbanen  paa  sit  Ho'de. 

Aarstiderne. 

(Variation  over  et  gammelt  Thema.) 

Dnart  kommer  Vaaren.     Lærken  gjør  Allarm 

For  hendes  Karm 
Delphiner  tumle  sig  som  muntre  Fuxer; 
Alt  Storken,  hendes  Tjener,  lod  sig  see 

I  smukt  Livre 
Med  Sort  paa  Hvidt  og  med  høirøde  Buxer. 

Og  Vinden  feier  Skoven  ren  og  prud 

Og  lufter  ud 
Det  skjønne  Slot,  en  Bolig,  ja  for  Guder! 
Af  deiligt  Løv  Tapeter  hænges  op 

I  Træets  Top, 
Med  Mos  udstoppes  hendes  bløde  Puder. 

Af  Fugle  escortert  i  Øresund, 

Med  Smil  om  Mund 
Sig  nærmer  skjønt  den  stadselige  Frue. 
I  hendes  Bryst  er  fæstet  en  Bouquet; 

Med  sin  Lorgnet 
Selv  Solen  maa  den  Deilige  beskue. 

Paa  Sjællands  Kyster  stiger  hun  iland. 

Hun  er  af  Stand, 
En  prægtig  Vifte  i  sin  Haand  hun  dreier; 
For  hendes  Fod  Naturen  Blomster  strøer, 

Og  Næb  og  Kløer 
Har  hendes  flagrende  og  smaa  Lakeier. 

Convaller  ringe  ind  den  høie  Gjæst, 

Som  til  en  Fest 
La'er  Marken  atter  sin  Fontaine  springe; 
Poeterne  besynge  hendes  Dragt, 

En  Æresvagt, 
Hvis  Lyrer  høit  til  hendes  Hæder  klinge. 

Det  hele  Folk  modtager  glad  sin  Ven , 

Der  kom  igjen, 
Og  Flag  og  Vimpler  hendes  Ankomst  feire, 
Paa  Floielstæpper  gaaer  hun  yndigt  frem 

Til  Skovens  Hjem, 
Hvor  brune  Hjorte  sig  i  Engen  leire. 

Og  Overflod  har  atter  som  tilforn 

Hængt  sine  Horn 
I  hendes  Hus,  hvor  Fryd  og  Jubel  tone. 
Af  Søiler  løftes  hendes  høie  Sal, 

Der  holdes  Bal, 
Fuldmaanen  selv  er  hendes  Lysekrone. 

Ved  hendes  Hof  det  lysteligt  gaaer  til 

Med  Sang  og  Spil, 
Dog  savnes  Noget  under  Glædens  Telte; 
Thi  Kjærlighed  maa  løfte  hendes  Slør, 

Som  det  sig  bør, 
Og  Elskov  løse  hendes  Purpurbelte. 

Da  nærmer  Som'ren  sig,  klædt  spraglet  paa, 

Med  Hat  af  Straa, 
Støvkappen  kantes  af  en  kruset  Strimmel; 
Han  smøger  nok  i  Smug,  den  samme  Fyr, 

Thi  Røg  og  Skyer 
Gruppere  sig  bestandigt  paa  hans  Himmel. 

Han  har  et  varmt  Gemyt  med  al  sin  Sol; 

Bagved  hans  Stol 
Staaer  Egen  som  en  Neger  med  Plumager 
Og  vifter  fra  hans  Ansigt  Fluer  bort, 

Halv  brun,  halv  sort; 
De  lette  Sommerfugle  er  hans  Pager. 

Thi  flot  er  Herren;  naar  han  bliver  vred, 

En  dygtig  Ed 
Han  tordner  ud  og  lyner  med  det  Samme; 
Men  som  en  Beiler  dog  med  ydmyg  Hu 

Han  møder  nu, 
Hvor  Vaaren  smukt  broderer  paa  sin  Ramme. 

Violer,  Lilier  og  Forglemmigei 

Hun  paa  Stramai 
Med  grønne  Farver  fylder  ud  i  Bunden; 
Et  prægtigt  Klædebon  det  være  skal 

For  en  Gemal, 
At  bære  mageligt  i  Morgenstunden. 

Hr.   Sommer  faaer  som  Pant  den  smukke  Dragt 

Paa  deres  Pagt, 
Der  sluttes  uden  Præst  paa  Tro  og  Love; 
Han  favner  lykkelig  sin  vundne  Skat 

Sanct  Hansenat, 
Mens  Fuglen  kviddrer  i  de  grønne  Skove. 

Trindt  feires  deres  Fest  med  Blus  og  Flag, 

Og  næste  Dag 
Den  første  Rose  er  hans  Morgengave; 
Og  begges  Liv  staaer  nu  i  fuldest  Flor, 

Mens  Hveden  groer 
Og  sætter  gyldne  Ax  i  Danmarks  Have. 

Hun  sysler  flittig  som  en  huslig  Viv; 

Ved  hendes  Liv 
Er  Nøglen  til  Naturens  Forraadskammer ; 
I  Jordens  Kjælder  hun  som  hjemme  blev, 

Hvor  Hjul  og  Drev 
Forborgent  dreie  sig  i  røde  Flammer. 

Men  midt  i  deres  Lykke  — tænk!  —  hvad  skeer? 

En  Officier 
I  Horizonten  lader  sig  tilsyne; 
Hel  drabelig  lian  svinger  alt  sit  Sværd, 

Kornmodens  Skær 
Det  er,  hvis  Straaler  fra  hans  Sabel  lyne. 

Foran  ham  blæser  Stormen  i  Trompet, 

Og  aldrig  seet 
Han  blev  med  nogen  Dødelig  at  spøge; 
Med  River  han  bevæbner  sin  Arme 

Og  saa  med  Le, 
Saadan  som  den,  der  kæmpede  ved  Kjøge. 

I  Vintrens  Tjeneste  den  Herre  staaer. 

Den  gifte  Vaar 
Han  paa  sin  Herskers  Vegne  grumt  bekriger, 
Skjøndt  Gubben  med  det  alvorsfulde  Blik 

Dog  er  en  Strik 
Og  holder  meget  af  de  smukke  Piger. 

Et  Glimt  af  Vaaren  fik  han  tidt  at  see; 

Af  Elskovs  Ve 
Og  ubønhørt  han  stedse  maatte  flygte; 
Thi  styg  han  var.  —  Saa  ofte  som  de  saaes , 

En  ussel  Praas 
Den  gamle  Gnier  brændte  i  sin  Lygte. 

En  Spurv  hans  Tjener  var.     Da  han  drog  væk, 

En  Vintergjæk 
Ham  Vaaren  rakte  først  af  sine  Planter; 
Hun  aned  ikke,  at  den  simple  Mand 

Dog  var  istand 
At  smykke  hendes  Bryst  med  Diamanter. 

Da  hun  formælet  nys  med  Som'ren  blev, 

Hen  Hævnen  rev 
Ham  i  sin  vilde,  tøilesløse  Flamme. 
Han  Høsten  strax  sig  ud  at  ruste  bød; 

Paa  Liv  og  Dod 
Nu  trues  den  spidsfindige  Madamme. 

Hvert  Ax,  hver  Blomst,  som  frem  for  Lyset  kom 

Brat  meies  om 
Af  Helten,  der  sin  Herre  trofast  gavner. 
Det  Tag,  der  skærmed  Vaarens  Kjærlighed, 

Han  river  ned 
Og  puster  Løv  og  Blade  bort  som  Avner. 

Ved  Flugten  frelser  Sommeren  sit  Liv; 

Med  samt  sin  Viv 
Mod  Syd  han  drager,  fremmed  Land  at  gjæste; 
Standsmæssig  Solen,  som  har  Alting  seet, 

I  Guldkarreth 
Dem  kjører  bort  med  sine  stolte  Heste. 

Saa  flytter  Vintren  ind  i  deres  Bo, 

Og  der  til  Ro 
Han  lægger  sig  og  hviler  paa  sit  Lagen; 
I  Taage  damper  han,  stolt  som  en  Gud, 

Sin  Pibe  ud 
Og  sover  ind  —  og  saadan  ender  Sagen. 


I  Nordsj  ælland, 

Forspil. 

£aa  Sagnenes  Stier, 
Paa  Mindernes  Grund, 
Blandt  Blomster  og  Bier, 
I  Mark  og  i  Lund, 
Med  Himlen  for  Øie 
Og  Sang  i  mit  Bryst, 
Mod  Nordsjællands  Høie 
Jeg  iled  med  Lyst. 

Hvor  Kronhjorten  springer 
I  bølgende  Korn, 
Hvor  Echoet  klinger 
Af  Valdemars  Horn, 
Hvor  løvslørte  Bøge 
Om  Skovsøen  staae 
Med  Drosler  og  Gjøge, 
Jeg  frem  monne  gaae. 

Langs  frodige  Agre 
Med  Hyben  og  Hegn, 
Hvor  Fuglene  flagre 
I  Mønstre  og  Tegn, 
Hvor  Skræppe  og  Burre 
I  Veigrøften  stod, 
Fra  Rungsted  til  Gurre 
Jeg  flytted  min  Fod. 

Og  alt,  hvad  jeg  hørte, 
Og  alt,  hvad  jeg  saae, 
I  Sjælen  sig  rørte , 
Paa  Hjerte  mig  laa; 
Hvad  hjalp  det  at  skrive; 
Ei  mægter  en  Pen 
At  tolke  og  give 
Det  Hele  igjen. 

Kun  enkelte  Gange, 
Saa  godt  som  jeg  veed, 
Jeg  flygtigt  i  Sange 
Skrev  Stemningen  ned. 
Ei  Lauren  kan  ære 
De  svage  Forsøg, 
Lad  Lønnen  da  være 
Et  Blad  af  en  Bøg! 

Rungsted. 


Ovalende  og  mildt  det  lutter ! 
Rungsteds  Rose  lifligt  dufter, 
Bølgen  dvæler  i  sit  Slag. 
Langsomt  flygter  Strandens  Maage. 
Eng  og  Ager  aande  Taage 
Paa  den  stille  Sommerdag. 

Andagtsfuld  og  taus  betræder 
Jeg  omsider  disse  Steder, 
Som  saa  tidt  jeg  drømte  om. 
Større  Maal  for  mine  Veie 
Var  det  lille  Fiskerleie 
End  Athenen  eller  Rom. 

Gjemmes  her  da  Himlens  Nøgler? 
Reiste  Konsten  sine  Søiler 
Mellem  Fiskerpigens  Net? 
Tumled  Helten  her  sin  Ganger? 
Nei!  kun  liden  Gunvers  Sanger 
Færdedes  paa  denne  Plet. 

Hist  paa  Høien  staaer  hans  Minde, 
Der,  imellem  tvende  Linde, 
Havet  nær,  var  Skjaldens  Plads. 
Hellas  Guder  gik  tilgrunde, 
Men  imellem  Danas  Lunde 
Reiste  sig  et  nyt  Parnas. 

Her,  hvor  under  hvalte  Kroner 
Han  af  Lyren  lokked  Toner, 
Kneiser  det  paa  Gefions  Vang. 
Mange  Andre  fulgte  efter, 
Han  den  første  var,  hvis  Kræfter 
Gav  den  danske  Lyra  Klang. 

Herfor  staaer  til  alle  Tider 

Som  Ægyptens  Pyramider 

Fast  den  Sten,  der  bær  hans  Navn; 

Folket  elsker  dette  Stempel 

Her  og  hist  i  Kunstens  Tempel 

I  det  store  Kjøbenhavn. 

Alle  danske  Hjerter  prise 

I  Kong  Christians  stolte  Vise 

Fjernt  og  nær  jo  Sangeren; 

Og  hos  den,  hvem  Lykken  svigter, 

Billedet  al  Balders  Digter 

Lever  klart  og  gaaer  igjen. 

Ja!  bestandig  vil  han  mindes! 
Mest  dog  her,  hvor  Sporet  findes 
Af  hans  bedste  Manddomsgang. 
Her,  hvor  Rungsteds  Roser  gynge, 
Og  hvor  Himlens  Fugle  synge 
Stropher  af,  hvad  Evald  sang. 

Men  hvor  tidt,  naar  Nattens  Maane 
Mellem  Sjællands  Kyst  og  Skaane 
Over  Sundet  sig  fornyer, 
Taarepilen  ned  sig  helder 
Imod  Kilden  og  fortæller 
Om  hans  vilde  Eventyr. 

Thi  som  den  han  maatte  bøie 
Sig  mod  Jorden,  skjøndt  det  Høie 
Var  det  Maal,  han  stræbte  mod; 
Og  som  den  han  maatte  græde, 
Arm  paa  Guld  og  arm  paa  Glæde 
Midt  i  Egnens  Overflod. 

Endt  er  Livet!    Brudt  er  Staven! 
Runestenen  staaer  ved  Graven 
Paa  den  skumle  Kirkegaard. 
Ingen  disse  Runer  raader; 
Thi  hans  Liv  var  lutter  Gaader, 
Som  kun  Himlens  Gud  forstaaer. 

Hirscliholms  Slotshave. 


JNu  hæver  Maanen  som  et  helligt  Tegn 
Sig  over  den  erindringsfulde  Egn 
Og  kaster  mat  sit  Lys  ud  over  Landet. 
Dybt  suser  Vinden  i  de  gamle  Træer, 
Mens  en  forvildet  Hjort  sig  hist  og  her 
Med  høie  Takker  speiler  af  i  Vandet. 

Omkring  den  stille  Holm,  hvor  før  var  Liv  , 
Sig  bølge  kun  de  mørkegrønne  Siv, 
Dunhamre  kneise  der  med  smaa  Standarder. 
Som  Vagter  ved  den  øde  Tomt  de  staae 
Med  brune  Bjørneskindschakoter  paa  — 
De  sidste  Rester  af  Kong  Christians  Garder. 

Vildt  voxer  Tidslen  nu  i  Rosens  Bed, 
Og  under  Lindetræets  Dunkelhed 
Skovskaden  flyver  ind  fra  nære  Skove. 
Før  dristed  den  sig  aldrig  hid  med  Støi; 
Thi  det  var  her,  Mathildes  Falke  fløi, 
Ad  disse  Stier  vandred  man  til  Hove. 

En  Tue  hæver  sig,  hvor  Thronen  stod. 
Før  var  her  Lystighed  —  nu  derimod 
Trindt  om  de  melancholske  Skygger  flakker. 
Ei  længer  Slottet  i  sin  Pragt  man  seer, 
Hvor  stolte  Damer  gik  med  Fløil  og  Fjer 
I  Rækken  af  de  prægtige  Gemakker. 

Det  kom  og  svandt  som  Aladdins  Palads. 
Nu  bølger  Græsset  paa  den  aabne  Plads, 
Mens  nær  herved  sig  hæve  glemte  Grave. 
Kun  Georginerne  med  rød  Barret 
Staae  stilled  op  som  til  en  Menuet 
Endnu  i  den  forladte,  gamle  Have. 

Hvert  Hegn  er  borte,  og  hver  Gang  er  tom 
Og  hver  en  Billedstøtte  styrtet  om, 
Der  fordum  danned  sluttede  Quareer. 
Blandt  vilde  Buske  groe  de  gyldne  Ax, 
Og  Stormen  kun  beklipper  med  sin  Sax 
De  høie,  majestætiske  Alleer. 

Saa  hemmelighedsfuldt  er  dette  Sted, 
Saa  trist  og  eensomt!    Intet  Væsen  veed, 
Hvortil  Fuldmaanen  laante  her  sin  Lampe; 
Thi  hvad  paa  denne  Grund  sig  tildrog  før, 
Derover  kasted  Egnen  selv  et  Slor 
Af  Mosens  hvide,  underlige  Dampe. 

Den  stille  Skjald  endnu  sin  Harpe  slaaer 
Imellem  Træerne  om  Kongens  Gaard, 
Som  Alliker  og  vilde  Krager  gjæste. 
Tilbage  drømmer  han  den  svundne  Tid, 
Da  Karmen  ruiled  over  Broen  hid, 
Bespændt  med  sine  sex  staferte  Heste. 

Dens  Skjønhed  og  dens  Brøst  er  længst  forbi. 
Et  andet  Liv  derude  i  det  Fri 
Bebuded  sig  med  Sang  af  Morgenlærker. 
Ei  blot  den  smukke  Kongeborg  sank  hen, 
Men  Kongedømmet  selv  forgik  som  den 
Med  alle  Enevældens  Tegn  og  Mærker. 

Det  var  en  Bygning,  hvor  i  Solens  Skin 
En  stolt  Forfængelighed  mured  ind 
Trindt  sine  Speile  mellem  Marmorplader, 
Og  som  —  de  høie  Eiere  til  Zir  — 
Bar  gyldne  Kroner  paa  de  slanke  Spir, 
Omhegnede  af  hugne  Balustrader. 

Men  Fæstet  svigtede  den  svage  Fod, 
Thi  Grunden  vaklede,  hvorpaa  det  stod; 
Dog  knytter  sig  dertil  end  mangt  et  Minde, 
Som  Folket  elsker,  og  som  slumrer  her 
I  Skyggen  af  de  melancholske  Træer, 
Hvis  Løv  bevæger  sig  i  Nattens  Vinde. 

Og  derfor  standser  Vandreren  sin  Gang, 
Og  derfor  synger  Digteren  en  Sang 
Med  Vemod  paa  de  alvorsfulde  Steder, 
Og  naar  han  gaaer  og  atter  seer  sig  om. 
Staaer  i  Mathildes  tause  Helligdom 
Den  stille  Taarepil  forladt  og  græder. 

Frederiksborg. 


I. 
Slottet 

1853. 

Ilil  Dig!  i  Sommersolens  Glands, 
Du  Plet  for  fjerde  Christians  Lykke, 
Du  Sjællands  bedste  Pryd  og  Smykke, 

Juvel  i  Gefions  Bogekrands! 

Mens  Skyen  over  Spiret  drømmer, 

Mens  Fisken  om  din  Grundvold  svømmer, 

Du  speiles  i  den  sølvblaa  Sø. 

Du  staaer  —  en  mægtig  Snekke  lig, 

Mens  Bølgen  Skum  om  Boven  kaster; 

Mod  Himlen  som  de  høie  Master 
De  stolte  Taarne  hæve  sig. 

Her  ligger  evig  du  for  Anker, 

Et  Monument  af  faste  Planker 
For  Helten  fra  Trefoldighed. 

Den  Mesterhaand,  der  skrev  sit  Navn 
Med  gyldne  Træk  paa  Danmarks  Svaner, 
Man  i  den  stolte  Reisning  aner, 

I  Billedværket  paa  din  Stavn. 
Op  Chefen  hang  sin  simple  Køie 
I  din  Kahyt,  det  spores  nøie, 

Ved  Roret  der  han  mægtig  stod. 

Du  kneiser  gjennem  Tiden  kjæk, 

Forynget  Liv  i  dig  sig  rører, 

Mens  mildt  en  anden  Hersker  fører 
Commandostaven  paa  dit  Dæk. 

Du  skjærme  ham  mod  stride  Vover! 

Dit  lysblaa  Tag  du  løfter  over 
Hans  kongelige  Hoved  stolt. 

Du  frede  om  hans  Thrones  Grund 

Med  dine  dunkelrøde  Mure! 

De  stærke  Slag  af  dine  Uhre 
Forkynde  sent  hans  sidste  Stund! 

Lad  dine  Roser  blomstre  fagre, 

Lad  dine  Svaler  yndigt  flagre 
I  Kredse  om  Kong  Fredriks  Hus. 

Med  dine  Kobberkupler  paa 

Du  dobbelt  trygt  vor  Drot  beskytte; 

I  Danmark  kan  den  mindste  Hytte 
Ham  skjærme  med  et  Tag  af  Straa. 

Du  for  hans  Lykke  staaer  os  inde ! 

I  dine  Skygger  Fred  han  finde, 
Da  er  du  Folket  dobbelt  kjært. 

IL 
Kongestenen. 

Her  staaer  Kong  Christians  Kongestol, 
En  huggen  Sten,  nær  svale  Vover; 
Og  Bøgen  hvælver  høit  derover 

Sin  Baldakin  i  Aftnens  Sol. 

Fodtæppet  Skovens  Blomster  væve, 
Og  mosbegroede  Stammer  hæve 

Sig  skjont  i  Marmorpillens  Sted. 

Den  Kongestol  er  lav  og  flad , 
Og  haardt  er  dette  simple  Sæde; 
Ei  Roser  Christian  maatte  træde, 

Og  heller  ei  paa  Fløil  han  sad. 
Nu  sover  han  ved  Hroars  Kilde, 
Mens  midt  i  Skoven,  i  den  vilde, 

Hans  faste  Throne  ledig  staaer. 

Hvor  Kongen  i  sin  stolte  Pragt 
Sig  hvilede  saa  tidt  og  ofte, 
Der  sidder  Bonden  i  sin  Kofte 

Og  Pigen  i  sin  Bondedragt; 

De  gule  Blomster  Engen  pynter 
Og  ligge  spredt  lig  gyldne  Mønter 

Om  Stedet,  hvor  sin  Skjærv  han  gav. 

Fra  Høiene  man  vælted  væk 

Saa  mangen  Sten  med  Hænder  stærke, 
Men  denne  staaer;  den  har  et  Mærke, 

Den  elskte  Konges  Navnetræk. 
De  vilde  Ranker  den  omfavne , 
Lig  Odins  Fugle  Skovens  Ravne 

Paa  Kongestolen  dale  ned. 

Fra  Lundens  Dyb  de  komme  hid, 
Paa  dette  Sted  de  dvæle  trygge; 
Imellem  dem  en  dunkel  Skygge 

Sig  sætter  tidt  ved  Nattetid. 

Et  mægtigt  Knæ  han  monne  bøie, 
Han  skuer  mod  de  gyldne  Fløie 

Og  mod  den  nære  Kongeborg. 

Hvo  er  vel  denne  høie  Aand, 

Der  her  i  Natten  er  paafærde? 

Det  er  Kong  Christian  den  Fjerde, 
Som  signer  Danmark  med  sin  Haand. 

Hans  Navn  skal  evigt  lovet  være! 

Og  Stenen  holdes  høit  i  Ære 
Af  et  taknemligt,  trofast  Folk! 

III. 
Tornebusken. 

Vel  Tornene  er  stygge, 
Og  ensom  her  jeg  groer; 

Men  fordum  i  min  Skygge 
Blev  født  et  Kongenoer. 

Da  i  mit  Skjød  den  søde 
Smaadreng  jeg  hvile  saae , 

Blev  mine  Roser  røde 
Og  mine  Torne  smaa. 

I  Purpur  jeg  ham  svøbte 
Af  Bladene,  der  faldt, 

Med  Duggen  jeg  ham  døbte, 
Og  Christian  blev  han  kaldt. 

Han  voxed  op  —  den  stærke 
Saa  rank  og  høi  og  skjøn, 

Men  flux  man  kunde  mærke, 
Han  var  Tornebuskens  Søn. 

Han  stak  sit  Hjemlands  Fjender 
Med  Spyd  og  Sværd  tilforn, 

Blandt  Sverrigs  blaae  Kjærminder 
Spores  den  danske  Torn. 

Jeg  var  hans  første  Amme, 
Min  Kraft  han  tog  i  Arv, 

Derfor  han  blev  en  Stamme, 
Der  eied  Saft  og  Marv. 


Jeg  hærded  ham  mod  Smerte, 
Derfor  saa  kjæk  og  fast, 

Med  Løven  i  sit  Hjerte, 
Han  stod  ved  høien  Mast. 


Til  Høihed,  Glands  og  Ære 
Han  kom  ved  Statens  Roer, 

Men  glemte  ei  sin  kjære, 
Sin  gamle  Fostermo'er. 

I  Mark  og  vilde  Skove 
Ei  glemt  jeg  skulde  døe. 

Han  planted  mig  ved  Hove 
Paa  denne  lille  0. 

Skjøndt  Lauren  ham  en  Krone 
Gav  efter  Kamp  og  Krig, 

Stod  nærmest  jeg  lians  Throne, 
Og  han  holdt  mest  af  mig. 

Vel  endte  sine  Dage 

Han  hist  i  Rosers  Læ,     ■ 

Men  Christians  stolte  Sage 
Gik  ud  fra  Tornens  Træ! 

Fredensborg. 


iiøgens  Yndlingssted  jeg  glad  betræder, 
Hjertet  glemmer  her  hver  lønlig  Sorg; 
Lad  kun  Lauren  voxe  andre  Steder! 
Østens  Palme  ei  mit  Øie  glæder 
Som  den  lyse  Bøg  i  Fredensborg. 

Let  jeg  aander  i  de  gronne  Haller 
Og  fornemmer  med  vemodig  Lyst 
Duften  af  de  deilige  Convaller; 
Bølgen  støber  sine  blaae  Krystaller 
Hist  ved  Foden  af  den  steile  Kyst. 

Omkring  Nordmandsdalen  paa  sin  Vinge 
Sommerfuglen  flagrer  let  og  travl. 
Bønderne  forstenet  staae  paa  Thinge, 
Mindet  taler  i  de  tause  Ringe , 
Lys  og  Skygge  vexle  om  i  Tavl. 

6* 

Klart  de  hugne  Støtter  for  mit  Øie 
Af  de  dunkle  Grupper  træde  frem; 
Slottet  vinker  med  de  hvide  Fløie, 
Droslen  synger  i  sin  lille  Køie, 
Kuplen  kroner  et  idyllisk  Hjem. 

Spredt  i  Græsset  ligge  smaa  Oaser, 
Fyldt  med  Blomster  og  med  spraglet  Løv. 
Gulregn  hænger  i  de  tunge  Glaser, 
Roser  groe  i  høie  Marmorvaser, 
Og  Fontainen  sprudler  Demantstøv. 

Lempelig  min  Lyras  Kraft  jeg  prøver, 
Stedets  Ynde  stemmer  mig  saa  blidt; 
Ved  min  Fod  de  trende  danske  Løver 
Hvile  trofast  i  den  høie  Kløver 
Foran  Monumentet  af  Granit. 

Holder  Vagt  om  Bøgens  fagre  Lande! 
Holder  Vagt  i  Glæde  og  i  Sorg! 
Holder  Vagt  ved  Eidrens  dunkle  Strande! 
Holder  Vagt  ved  Esromsøens  Vande! 
Holder  trofast  Vagt  ved  Fredens  Borg! 

Esrom  Kloster. 


Jjlandt  Hytter  kneiser 
Den  gamle  Gavl; 
Der  gjemmer  Bonden 
Sin  gyldne  Avl. 
Et  Aarstal  bær  den 
Af  rustne  Søm; 
De  Runer  dysse 
Min  Sjæl  i  Drøm. 

I  fjerne  Tider 
Ved  Søens  Glar 
Der  tyst  og  stille 
Bag  Skoven  var; 
Kun  Bølgen  ruiled 
Med  tunge  Slag 
Alt  paa  den  lumre 
Skjærsommerdag. 

Af  Taage  sløret, 
Den  grønne  Bøg 
Stod  frisk  og  saftig 
Blandt  vilde  Løg. 
I  Solens  Straaler 
Med  løftet  Fod 
Kronhjort  og  Elsdyr 
Paa  Odden  stod. 

I  Vandets  Flade, 
Der  Gjenskin  gier, 
De  speiled  trygge 
Det  ru  Gevir; 
Aakander  svømme 
I  prægtig  Rad, 
Og  Brægnen  vifter 
Med  breden  Blad. 

Da  kom  til  Egnen 
En  hellig  Mand,*) 
Han  planted  Korset 
Paa  Skræntens  Rand. 
Opløftet  følte 
Han  her  sit  Sind, 
Hvor  Skoven  kredser 
Guds  Himmel  ind. 


Henrik  fra  Clairvcau. 

Han  havde  vandret 
Paa  Klippens  Sten, 
Og  skaaret  sønder 
De  bare  Ben; 
Her  qvæged  Græsset, 
Der  saftigt  stod, 
Som  Fløil  og  Silke 
Den  nøgne  Fod. 

Og  flux  han  kaldte 
Til  denne  Vraa 
En  Flok  af  Brødre 
Med  Kutter  paa; 
De  Klostret  bygged 
Med  Spir  og  Gavl, 
Med  mange  Ruder 
Og  røde  Tavl. 

Et  Spil  af  Klokker 
Med  liflig  Klang, 
Som  hørtes  vide, 
I  Taarnet  hang; 
Paa  Alterbordet 
Blev  Krandse  lagt 
Af  Egnens  duftende 
Blomsterpragt. 


I  Hus  og  Hytte, 
Af  gyldne  Skrin 
De  delte  ud 
Baade  Brød  og  Vin; 
Til  Sind  og  Hjerte 
De  bragte  Bud, 
Og  skar  af  Bøgen 
Madonna  ud. 

Og  fromt  velsigned 
De  Høns  og  Æg, 
Og  flettede  Ranker 
Om  Hyttens  Væg, 
I  Bondens  Have 
Blandt  Ymper  smukt 
De  planted  Abild 
Med  rødgul  Frugt. 

I  Søens  Bølger 
Smaa  Fiske  svam 
Med  gyldne  Finner 
Fra  Pavens  Dam; 
Og  Jordbærplanter 
Der  fjernt  og  nær 
Paa  Kysten  klattred 
Med  røde  Bær. 

Hvor  Stier  løbe 
I  Skovens  Skjul, 
Paa  Crucifixer 
Sad  Sangens  Fugl; 
Og  Silkeormen 
I  Træet  spandt 
Abbedens  prægtige 
Chorgevandt. 

Og  Kløgt  og  Visdom 
Fandt  her  et  Hjem, 
Hvor  Roser  spired 
Om  Klostret  frem. 
Blandt  Søiler  Druer 
Hang  Lag  i  Lag; 
Sølvvingede  Duer 
Sad  paa  dets  Tag. 

Men  Esroms  Storhed 

Er  nu  forbi, 

Og  Klosteret  blev  til 

Et  Schæferi; 

Løst  er  det  romerske 

Sognebaand, 

Krumstaven  faldt  i 

En  Hyrdes  Haand. 

Dermed   han  vogter 

En  Flok  af  Faar, 

Som  græsse,  hvor  Alterets 

Grundvold  staaer. 

Convaller  nu  ringe 

Paa  Marken  bar  — 

De  eneste  Klokker, 

Som  Esrom  har. 

Paa  Iloltet. 


Jtler  jeg  seer  en  deilig  Qvinde, 

Der  af  Blomster  Krandse  bandt. 
Skyen  slører  Pandens  Tinde, 
Luftigt  bølge  Vaarens  Vinde 
I  det  spraglede  Gevandt. 

Kornet  slaaer  de  rige  Folder 

Om  den  yndefulde  Mø. 
Milde  Længsler  hun  forvolder, 
I  sit  Skjød  et  Speil  hun  holder, 

Speilet  er  den  blanke  Sø. 

Der  hun  glad  sig  selv  betragter, 

Bøgens  Løv  er  hendes  Haar. 
Sol  og  Maane  staae  som  Vagter, 
Naar  hun  skifter  sine  Dragter 
Sommer,  Vinter,  Høst  og  Vaar. 

Sivkrandst  hendes  Billed  luer 

Uden  Lyde  eller  Feil; 
Roser  smykke  Barmens  Buer, 
Fuld  af  Elskov  flagre  Duer 

Rundt  om  Søen,  hendes  Speil. 

Snart  coquet  hun  lader  glide 
Sløret  ned  i  Regn  og  Slud, 

Snart  hun  trækker  det  tilside ; 

Ak !  hvor  hendes  Træk  er  blide  , 
Og  hvor  hun  seer  venlig  ud! 

I  sit  Net  hun  grumt  mig  hilded, 
Den  coquette,  skjelmske  Mø; 
Og  mit  Hjerte,  som  hun  drilled, 
Blev  et  Speil  for  hendes  Billed, 
Dybere  end  denne  Sø. 

Der  skal  hendes  Aasyn  hvile 
Til  jeg  lægges  i  min  Grav; 
Løs  jeg  rives  maa  og  ile 
Ind  i  Landet  —  mange  Mile 
Med  de  Blomster,  hun  mig  gav. 

S  o  b  o  r  g. 


1  Søborg  Mose  strunk  Storken  gaaer, 
Og  Tørvene  i  Pyramider  staaer 

Saa  sorte. 
De  gamle  Ege  er  gaaet  i  Frø, 
Og  Vandet,  der  fyldte  den  store  Sø, 

Er  borte. 

Hvor  Tjørnen  løver  sin  hvasse  Gren, 
Paa  Voldstedet  ligge  de  røde  Sten 

Og  blegne. 
Et  Omrids  end  paa  den  grønne  Toft 
Af  Fruerstue  og  Høienloft 

De  tegne. 

Om  Fængslets  Mure  sig  Vedbend  snoe, 
De  gule  Kongelys  frodigt  groe 

Blandt  Løvet. 
Af  Rust  fortæret  er  Bolt  og  Jern, 
Dem  malede  Tiden  paa  sin  Qværn 

Til  Støvet, 

Ei  Taarnet  mere  har  Tag  af  Bly. 
Sig  Himlen  hvælver  med  Rosensky 

Derover. 
Hvor  Fangen  vaanded  sig  i  sit  Skjul, 
Nu  sidder  trøstigt  den  frie  Fugl 

Og  sover. 

Og  der,  hvor  Vædder  og  Blide  stod, 
De  smaa  Kjærminder  har  slaaet  Rod 

I  Klynger; 
Hvor  Kuren  fordum  til  Kamp  gav  Kald, 
Paa  Stenen  sidder  den  stille  Skjald 

Og  synger. 

Stærkt  drager  Stedet  hans  danske  Sind, 
Han  gaaer  i  Ruinerne  ud  og  ind 

Fortrolig. 
Hans  Tanke  sværmer  som  Bien  travl 
Blandt  hvide  Terner  og  røde  Tavl 

Urolig. 

Hvert  Tavl  er  en  Brik  i  et  Tankespil. 
Han  tager  fra  og  han  lægger  til 

Saa  ene. 
Paa  Mindernes  Grund,  i  Ruinens  Favn 
Han  lægger  sit  elskede  Danmarks  Navn 

Af  Stene. 

Med  røde  Runer  det  straaler  en  Stund 
Fra  Haabets  grønne,  livsalige  Grund 

Saa  viden. 
O  Himlenes  Herre !    Du  lade  det  staae 
Med  Blomster  i  hver  en  Snørkel  og  Vraa 

I  Tiden! 


96 


Gurre. 

Jj[ist  bag  Skovens  høie  Vold 
Hviler  Søen  som  et  Skjold, 
Hvor  man  Runer  risted, 
Som  en  Tavle,  blank  og  klar, 
Hvor  der  staaer,  at  Valdemar 
Tovelille  misted. 

Tidt  en  Sanger  læste  her 
Rørt  i  Aftenrødens  Skjær 
Elskovs  Qval  og  Smerte, 
Gjorde  Lyren  til  en  Tolk 
Mellem  hele  Danmarks  Folk 
Og  Kong  Volmers  Hjerte. 

Gurre  dremped  Drottens  Sorg. 
Af  den  skjonne  Ridderborg 
Staaer  en  dunkel  Kjelder; 
Glemsel  i  Ruinen  boer, 
Græsset  trindt  om  Muren  groer 
Mellem  hoie  Nelder. 

Brede  Brægner  vifte  der, 
Buske  lig  af  grønne  Fjer, 
Der  i  svundne  Tider 
Vaied  i  Kong  Volmers  Hat ; 
Selv  han  i  den  tause  Nat 
Gjennem  Luften  rider, 

Skuer  det  forfaldne  Hus ; 
Gangeren  af  Pegasus 
Laante  sine  Vinger. 
Under  Stjernehimlens  Telt 
Kæmpevisens  høie  Helt 
Sine  Vaaben  svinger. 

Der  han  holder  Jagt  med  Gny ; 
Skovens  lette  Hjorte  flye 
Fra  hans  Enemærker; 
Taagen  er  hans  Klædebon, 
Jægeren  fra  Babylon 
Spores  i  hans  Værker. 

Prægtigt  farer  Toget  hen , 
Alle  Gurres  Lygtemænd 
Ham  med  Fakler  følge; 
Flagermusen  bær  hans  Flag, 
Men,  naar  atter  det  er  Dag, 
Maa  sig  Skyggen  dølge. 

Snart  han  gjæster  dette  Sted, 
Bonden  aabner  ham  sit  Led, 
For  han  gaaer  til  Hvile. 
Dunkel  dæmrer  Skovens  Krands, 
Alferne  til  natlig  Dands 
Over  Engen  ile. 

Kreds  de  om  Ruinen  slaaer, 
Riddertidens  Arne  staaer 
Der,  bedækt  med  Aske. 
Fuld  og  herlig  træder  frem 
Over  Romantikens  Hjem 
Maanen  med  sin  Maske. 

Vemodsfuld  og  taus  den  seer 
Ned  paa  Egnen,  hvor  ei  rneer 
Dandsen  gaaer  ved  Hove; 
Kongeborgens  Glands  svandt  hen. 
Nu  befolker  Digtningen 
Disse  stille  Skove, 

Lægger  Sagnets  Tryllering 
Som  en  Grændse  trindt  omkring 
Alle  did  maae  hige; 
Sangeren  er  der  en  Prinds, 
Gurre  selv  en  smuk  Provinds 
I  hans  stolte  Rige. 


99 


Kronborg. 


Dtensatte  Borg  paa  de  græsklædte  Volde ! 

Mindernes  Hjem! 
Tækket  med  Kobber  som  Valhal  med  Skjolde 

Træder  du  frem. 
Stillet  bag  mægtige  Skandser  til  Skue 

Stolt  du  Aarhundreder  stod, 
Taarnene  kneise,  Kartoverne  true, 
Bølgerne  kysse  Din  Fod. 

Seet  og  besungen  af  hundred  Poeter, 

Prises  du  skal. 
Saga  har  virket  de  gamle  Tapeter 

Før  i  din  Hal. 
Rækker  af  Konger  i  Guldmoret  svæver 

Frem  mellem  Roser  og  Løv, 
Nu  er  en  Edderkop  bleven  din  Væver, 
Virker  Tapeter  af  Støv. 

Nu  er  en  Ugle  din  eneste  Prange 

Her  ved  dit  Sund. 
Skygger  kun  gaae  i  de  hvælvede  Gange 

Dybt  i  din  Grund. 
Holger  dernede  ved  Stenbordet  sidder, 

Klædt  i  det  falmede  Stof. 
Han  er  din  Herre,  og  han  er  din  Ridder, 
Han  holder  Styr  paa  dit  Hof. 

Stensatte  Borg  paa  de  græsklædte  Volde! 

Taarnede  Hus! 
Tækket  med  Kobber  som  Valhal  med  Skjolde, 

Styrt  ei  i  Grus! 
Længe  du  kneiste,  hvor  Bølgerne  vælte, 

Ændsed  ei  Storm  eller  Strid. 
Laas  og  Karfunkel,  i  Øresunds  Belte, 
Blink  til  den  seneste  Tid! 


Fæclrelandske  Romancer, 

Ryes  Brigade. 


JNaar  Alt  er  tyst  og  stille  i  Midnattens  Stund, 
Og  Fuldmaanen  blusser  over  Dannevirkes  Grund, 
En  sælsom  Larm  man  hører,  som  af  den  vilde  Jagt, 
Da  er  det  Ryes  Brigade,  der  trækker  paa  Vagt. 

I  Vindens  Klage  toner  en  dæmpet  Musik, 
Lig  Trommer  og  Basuner  fra  dem,  der  heden  gik. 
Som  Telte  Taagen  hvidner  i  det  disede  Veir, 
Da  er  det  Ryes  Brigade,  der  bygger  sin  Leir. 


Frem  rider  Generalen  under  dumpe  Paukers  Lyd, 
Han  stiller  sine  Poster  ud  som  fordum  mod  Syd; 
Mens  hele  Folket  slumrer,  i  Nattens  Skyggespil 
Paa  Dannevirke  holder  han  og  seer  ad  Tydskland  til. 

Og  hine  kjække  Skarer,  der  trodsed  Tydskens  Magt, 
Paa  Thyras  Volde  staae  de  efter  Døden  end  paa  Vagt. 
Og  Feltraabet  gives  i  Rækken  nu  som  før, 
Og  Fanerne  sænkes  for  den  hvide  Kommandeur. 

Naar  Morgenhanen  galer,  maa  Olaf  bort  igjen, 
Da  farer  hans  Brigade  som  lette  Skygger  hen. 
I  Himlens  Blaa  han  telter  sin  guldstjernede  Leir 
Og  bringer  atter  Dannebrog  til  gamle  Volmer  Seir. 

Hver  Nat  paa  Post  han  iled,  hver  Morgen  bort  han  drog 
I  alle  hine  Aar,  siden  sidst  vi  stred  og  slog; 
Og  aldrig  op  han  hører  at  vogte  Volden,  for 
Det  danske  Led  er  sikkert  som  Himmerigets  Dør. 


Og  skulde  Hornet  kalde  til  Kamp  den  danske  Hær, 
Han  ruster  sin  Brigade  med  alle  Engles  Sværd, 
Og  Minderne  ham  følge  fra  Danmarks  bedste  Dag, 
Og  Volmer  Seir  velsigner  igjen  det  danske  Flag. 

Ja!  stiller  end  vor  Styrke  kun  Brigaderne  fem, 
Rye  rykker  med  den  sjette  i  Kampens  Skyer  frem. 
Usynlig  han  os  følger  med  Heltene  fra  sidst, 
Og  Mindet  skal  os  styrke,  og  Haabet  seire  vist! 

Peder  Skram.' 


Jlipaminondas  lig  han  stod 

Med  Spydet  i  sit  Hjerte; 
Sit  gode  Skib  han  flux  forlod, 
Igjennem  Staden  paa  sin  Fod 
Han  drog  i  navnløs  Smerte. 

Et  Skrig,  et  Suk  undslap  ham  ei, 

Han  gik  med  Sværd  i  Armen 
Fra  Havnen  til  Sanet  Nicolai, 
Mens  Folket  stimled  om  hans  Vei, 
Og  Spydet  sad  i  Barmen. 

Han  traadte  ind  saa  fast  og  streng 

Bag  Kirkens  malte  Ruder. 
Der  opredt  stod  hans  Marmorseng, 
Der  lagde  sig  den  gamle  Dreng 
Paa  haarde  Marmorpuder. 

Der  lytted  han  en  liden  Stund 
Til  Kampens  fjerne  Toner; 
Det  tordned  over  Øresund, 
Det  Gjenlyd  gav  i  Kirkens  Grund 
Af  hundrede  Kanoner. 

Halv  overende  sad  han  tyst; 

Bort  maatte  Fjenden  ile; 
Da  drog  han  Spydet  af  sit  Bryst, 
Og  døende  i  Seirens  Lyst 

Han  lagde  sig  til  Hvile. 

Han  slumred  ind,  og  Dybets  Vei 

Sin  Vovehals  forliste. 
I  Hvælvet  af  Sanct  Nicolai 
Man  hugged  ud  hans  Contrafei 

Paa  Laaget  af  hans  Kiste. 

Der  laa  han  længe  stiv  og  kold 
Og  stirred  ud  mod  Havet 

Med  Hov'det  paa  sit  Vaabenskjold; 

Bag  Gittret  vifted  Fanens  Fold, 
Hvor  Helten  laa  begravet. 

Sanct  Nicolai  gik  længst  i  Brand, 

Men  Mindets  Røst  tør  sige: 
I  Danmark  som  i  Grækenland: 
»Epaminondas  var  en  Mand, 
Og  Peder  Skram  hans  Lige!» 

Herluf  Trolle. 


Paa  Holmen  Herluf  Trolle  gik 
I  Skyggen  af  sin  Snekke. 

Han  heled  hvert  et  Skud  den  fik, 
Han  stopped  hver  en  Sprække. 

Snart  rulled  Skibet  i  det  Blaa, 

Men  Svanen  fik  først  Vinger  paa, 

Da  Ridderen  fra  Suseaa 

I  Brynie  stod  paa  Dække. 

Den  lærde  Hr.  Niels  Hemmingsen, 
Han  kom  med  Bud  fra  Hove: 

»See  til,  I  vender  hjem  igjen, 
Sæt  Livet  ei  i  Vove!» 

Da  svared  Herluf  stolt  og  kold: 

»Hvi  fører  jeg  da  Hjelm  og  Sjold? 

Hvi  fik  i  Arv  jeg  Borg  og  Vold 
Og  Guld  og  grønne  Skove ?» 

»Hvi  nyder  jeg  at'  Gods  og  Gaard 

De  frie  Herligheder, 
Hvi  gik  jeg  klædt  i  Fløil  og  Maar 

Og  bar  de  gyldne  Kjeder? 
Fordi,  naar  Danmark  staaer  paa  Spil, 
Jeg  glad  skal  sætte  Livet  til, 
Og  det  er  netop  det  jeg  vil, 

Kan  det  forundre  Eder?» 

Saa  talte  Rigens  Admiral 

Og  lettede  sit  Anker; 
Han  skifted  Lød  paa  Slagets  Val 

Men  skifted  aldrig  Tanker. 
»Hans  Værge  hamrede  saa  fast, 
At  Gothens  Hjelm  og  Hjerne  brast, 
Da  sank  hver  fjendtligt  Speil  og  Mast» 

Blandt  sønderskudte  Planker. 

En  Seir  han  vandt  ved  Pommerns  Kyst, 

Et  Navn  i  Danmarks  Sage, 
Og  med  en  Kugle  i  sit  Bryst 
Han  vendte  først  tilbage. 
I  Striden  som  en  Løve  gram 
Han  gjorde  Fjenden  Men  og  Skam, 
Men  from  og  kjærlig  som  et  Lam 
Han  endte  sine  Dage. 

Med  al  hans  Gods  og  Eiendom 

En  Skole  blev  begavet; 
Der  med  sin  Hustru,  god  og  from, 

Han  ligger  nu  begravet. 
Der,  huggen  ud  fra  Top  til  Taa, 
Han  slumrer  under  Faner  blaa 
Paa  Bredden  af  den  stille  Aa, 
Hin  stærke  Helt  fra  Havet. 

Birgitte  Gjoe. 


JdLvor  Vandmollen  bruser,  og  Hjulene  gaae, 
Hun  snurred  sin  Rok  ved  den  susende  Aa; 

Erindringens  Engel 

Med  Liliestengel 
Kom  til  hendes  Hytte  og  bankede  paa. 

I  Ruderne  lued  den  synkende  Sol. 
Vemodig  hun  sad  i  en  høirygget  Stol; 

Blidt  Tankerne  sværmed, 

Sig  Engelen  nærmed 
Med  Billedebogen  fra  Mindets  Reol. 

Hun  saae  paa  de  brogede  Billeders  Rad 
Med  Briller  paa  Næsen  og  smilede  glad. 

Hvert  enkelt  hun  kjendte, 

Og  Bladet  hun  vendte , 
Mens  Seirværket  dikked,  hvor  Vaabenet  sad. 

Først  saae  hun  sig  selv  som  en  Lilievaand 
Med  Fjer  paa  sin  Hat  og  Falk  paa  sin  Haand 

I  Skoven  at  ride 

Ved  Dronningens  Side 
I  Gyldenstyks  Trøie  med  flagrende  Baand. 

Saa  stod  hun  i  Haven  paa  Krænkerup  Gaard 
Med  Perlerne  smaa  i  det  hørrede  Haar; 

Bag  Rosernes  Volde 

Dybt  knælte  Hr.  Trolle, 
Mens  Fuldmaanen  blussed  en  Aften  i  Vaar. 

Til  Bryllup  hun  aged  i  hængende  Karm 
Som  Brud  med  stor  Tulipan  i  sin  Barm; 

Stolt  steilede  Skimlen, 

Men  oppe  paa  Himlen 
Af  Vognen  sad  Amor  og  blæste  Allarm. 

Saa  sad  hun  som  Frue  i  Lin  og  i  Læg 
Med  Guldkjæde  paa  og  med  Hovedvandsæg 

Og  sømmed  paa  Flaget, 

Der  seired  i  Slaget, 
Bag  Stolen  stod  Herluf  og  loe  i  sit  Skjæg. 

Tilbage  kom  Helten  og  endte  sit  Liv, 
Hun  skued  sig  selv  som  en  sørgende  Viv, 

Hist  Skove  og  Bakker, 

Her  Skovklostrets  Takker 
Og  Vandmøllen  mellem  de  svaiende  Siv. 

Saa  vexled  for  Oiet  de  Billeder  smaa, 
Istykker  gik  Traaden  og  Rokken  istaa. 

Med  Bogen  i  Haanden 

Sødt  opgav  hun  Aanden 
En  Aften,  da  Taarerne  trilled  derpaa. 

Og  Længslen  var  stillet,  og  Livet  var  endt, 
Og  Møllen  stod  øde,  og  Bladet  var  vendt; 

Erindringens  Engel 

Med  Liliestengel 
Paa  Graven  sig  satte  som  Gravmonument. 

ånders  Sorenseii  Vedel, 


En  deilig  Aftenstund  paa  Hveen 

Sad  Danmarks  første  Frue 

I  Gyldenstyk  og  Ædelsten 

Under  Uranias  Bue. 

I  Lærdes  Kreds  hun  skjemted  glad, 

Mens  Soleh  sank  bag  Lindens  Blad 

I  høirød  Purpurlue. 

»Du  Tycho!  tæller  Stjerners  Hær 
Paa  Nordens  hvalte  Himmel ; 
Men  i  vort  Puge,  fjernt  og  nær, 
Af  Blomster  groer  en  Stimmel. 
For  hver  en  Stjerne,  høi  og  klar, 
Et  Sangens  Blomster  Danmark  bar, 
Hvo  tæller  denne  Vrimmel? 

s 

I  Skov  og  Mark,  paa  Næssets  Pynt 

De  sætte  Blad  og  Krone 

Lig  Roser,  Ax  og  Krusemynt, 

Viol  og  Anemone, 

Du,  Anders!  samle  dem  med  Sands, 

Af  Sang  og  Sagn  du  snoe  en  Krands 

Omkring  min  danske  Throne ! 

Og  Anders  drog  i  Landet  ud 

Sophias  Bud  at  røgte; 

Han  tog  hvert  deiligt  Blomsterskud, 

Han  samled  og  han  søgte. 

Som  modne  Bær  i  Mark  og  Vang 

Han  fandt  saa  mangen  deilig  Sang, 

Der  Samlingen  forøgte. 

Med  Sangens  Roser  hjem  han  gik 

Til  sine  Liliers  Høie.*) 

Paa  Vers  og  Rim  han  satte  Skik 

Med  Glaret  i  sit  Oie. 

Han  prænted  dem  med  tænksomt  Sind 

Og  bandt  i  Guld  og  Fløil  dem  ind 

Sin  Dronning  at  fornøie. 

Og  Viserne,  der  glemte  laae 

Bag  Bøndernes  Alkove, 

Med  Løver  og  med  Hjerter  paa 

Til  Høihed  kom  ved  Hove; 

Sophia  læste  hvert  et  Qvad, 

Og  Hoffet  lærte  udenad 

Den  gamle  Sang  om  Tove. 


*)  Liliebjerg  ved  Ribe. 

Og  Landet  rundt  de  sjungne  blev 
Paa  Borge  og  Altaner; 
Den  adelige  Jomfru  skrev 
Den  af  med  Fjer  af  Svaner. 
Hun  græd  ved  Signes  Kjærlighed 
Og  lagde  Mærker  smaa  derved 
Af  fine  Tulipaner. 

End  Kæmpevisens  Poesi 
I  Danmarks  Hjerte  jubler, 
Og  Anders  Aarsag  er  deri, 
Han  Samler  var  og  Grubler; 
Men  Tanken  som  et  Stjerneskud 
Gik  fra  den  danske  Dronning  ud 
Bag  Tycho  Brahes  Kupler. 

Soreu  Nordby* 


lil  Briissel  Soren  Nordby  kom, 
Da  han  landflygtig  flakked  om. 
Hans  Rustning  straalte  lyseblaa 
Med  store  Gulddelphiner  paa; 
Det  var  som  Pladen ,  tung  og  svær, 
Af  Østersøen  havde  Skjær, 
Som  røbede  det  blaa  Metal 
Det  baltiske  Havs  Admiral. 

Og  frank  og  fri  og  rask  og  flot 
Han  drog  til  Carl  den  Femtes  Slot. 
I  Sale  rige  Tæpper  laae, 
Staalhoser  havde  Helten  paa, 
Han  satte  frem  sin  støbte  Sko 
I  Fløilet  som  en  Orneklo, 
Ja!  fremad  skred  som  paa  en  Val 
Det  baltiske  Havs  Admiral. 

Saa  langt  som  Giet  kunde  naae , 
Man  Heltens  Spor  i  Fløilet  saae, 
Og  hvor  han  havde  gjort  et  Skridt, 
Var  Tæppet  rødt,  men  Sporet  hvidt; 
Det  fine  Fløil  til  Hoffets  Gru 
Han  traadte  ned  og  skar  itu, 
Da  standsed  Carl  i  Thronens  Sal 
Det  baltiske  Havs  Admiral. 

»Mit  Fløil  du  søndred  med  din  Fod. 
Hvor  billigt,  om  du  gjorde  Bod? 
Jeg  trænger  til  dit  stærke  Staal, 
Paa  Valen  sæt  dit  Fodemaal 
Og  træd  dit  Spor  til  Fjendens  Men 
Ei  blot  i  Fløil,  men  og  i  Sten! 
Da  svared:     »Ja»  foruden  Pral 
Det  baltiske  Havs  Admiral. 

Og  over  Mailands  Valer  gik 
Den  danske  Helt  paa  Mosaik; 
I  Stenens  brune  Blomsterflor 
Han  traadte  sine  djærve  Spor, 
Som  hist  i  Fløil,  saa  her  i  Blod 
Stod  Aftryk  af  hans  faste  Fod; 
Da  rostes  lydt  i  Keisersal 
Det  baltiske  Havs  Admiral. 

Og  smykt  med  Ostersøens  Rav 
Han  fik  en  smuk  Commandostav. 
Den  trøsted  Helten  i  hans  Sorg, 
Og  Florents  blev  hans  Sølvitzborg; 
Der  faldt  med  saaret  Bryst  og  Knæ, 
I  Skyggen  af  et  Laurbærtræ, 
I  Rosers  Skjød,  paa  Ærens  Val 
Det  baltiske  Havs  Admiral. 

Ei  Havets  Helt  i  Brynie  blaa 
Paa  Briissels  Tæpper  kunde  gaae, 
Men  Valens  Stene  rue  og  raae, 
Dem  kunde  Søren  træde  paa; 
Og  aldrig  glemmes  skal  i  Nord : 
De  dybeste  og  bedste  Spor 
Dog  traadte  her  i  Sagas  Hal 
Det  baltiske  Havs  Admiral. 

Tycho  Brahe. 


ærsommernatten  dæmred  over  Hveens  dunkle  Strand, 
Fregatten  kasted  Anker,  og  Kong  Fredrik  gik  iland; 
I  Følgets  Flok  han  retted  mod  Uranienborg  sin  Fod, 
Som  mægtige  Bikuber  de  spidse  Taarne  stod. 

De  klare  Stjerner  glimted  under  Himlen  hvalt  og  høi, 
En  Sværm  af  gyldne  Bier,  der  rundt  i  Rummet  fløi; 
Bestyrtet  deres  Vogter  lukked  til  den  aabne  Lem, 
Thi  Majestæten  ilede  med  Blus  og  Fakler  frem. 

» Vor  Hilsen,  Tycho  Brahe !  i  den  Gunst,  Vi  dig  forskrev. 
Elisabeth  af  England  os  skikket  har  et  Brev, 
Derfor  saa  seent  Vi  gjæste  dig  paa  vort  Oland  Hveen, 
Og  veed  du,  hvad  hun  byder  Os  for  dit  lille  Lehn? 

Saa  meget  Fløil  og  Skarlagn  hun  vil  Os  maale  ud, 
Som  kan  din  0  bedække.     Vi  ta'er  mod  hendes  Bud. 
Imorgen  Kjøbet  sluttes,  naar  Rigens  Raad  er  sat, 
Og  dermed  Gud  befalet!     Vi  ønske  dig  Godnat.« 

Saa  talte  Dannerkongen  og  hilste  mildt  og  blidt. 
De  gyldne  Sporer  klirrede  i  Gulvet  ved  lians  Skridt. 
Med  Voxsegl  og  med  Qvaster  paa  Bordet  Brevet  laa, 
Men  Tycho  sad  som  maalløs  og  stirrede  derpaa. 

Han  dreied  Himmelkuglen  i  Tanker  ved  sin  Stol, 
Og  op  gik  Sorgens  Maane,  og  ned  gik  Haabets  Sol; 
At  Hveen  han  skulde  miste,  det  anede  han  nok, 
Vredt  stødte  han  med  Foden  til  den  store  gule  Dog. 

I  indre  Kamp  han  ændsed  ei  Larm  fra  nære  Sø, 
Da  Hunden  brat  sig  reiste  og  gav  sig  til  at  gjoe; 
Ind  gjennem  Døren  traadte  hans  fagre,  unge  Viv, 
Med  Nøgleknippet  rasled  hun,  der  hang  ved  hendes  Liv. 

I  Skaane  paa  hans  Ager  hun  samled  Ax  som  Ruth, 
Nu  kom  hun  for  at  yde  sin  Taknemligheds  Tribut. 
Hun  kjendte  Kongens  Ærinde,  hun  kjendte  Tychos  Nød, 
Og  kjærlig  hun  sig  satte  paa  sin  Ægteherres  Skjød. 

Hun  hvisked  i  hans  Ore  saa  hemmeligt  og  tyst, 
Da  klaredes  hans  Aasyn,  da  blev  hans  Oie  lyst. 
Han  kyssed  hendes  Læber  med  en  fyrig  Elskovs  Magt, 
Saa  ginge  de  til  Hvile,  men  Doggen  —  den  holdt  Vagt. 

Da  Morgensolen  lyste  paa  Uranienborgs  Portal, 

Da  var  der  Støi  og  Tummel  i  Tychos  Riddersal. 

I  vævede  Tapeter  man  Olympens  Guder  saae, 

Og  Loftet,  det  var  himmelblaat  med  gyldne  Stjerner  paa. 

I  hvalte  Vindvesporte ,  der  let  sig  aabne  lod, 
De  otte  store  Kikkerter  med  Messingbøiler  stod; 
Fra  konstige  Raperter  de  indjog  Frygt  og  Skræk , 
Som  mægtige  Kanoner  paa  en  Orlogsmands  Dæk. 

Og  dybt  i  Salens  Ende,  bedækt  med  Fredens  Støv, 
Stod  Tychos  sorte  Rustning  blandt  Roser  og  blandt  Løv. 
I  Blomsterlænker  fangen  den  stod  med  Sværd  og  Skjold, 
En  Gidsel,  der  var  given  i  Videnskabens  Vold. 


Paa  Marmorgulvets  Midte,  om  det  runde  Egebord, 
Sit  Raad  Kong  Fredrik  aabnede  med  kongelige  Ord. 
Der  sad  han  smuk  og  kraftig  med  Dolken  ved  sin  Lænd, 
Som  fordum  Konning  Arthur  sad  mellem  sine  Mænd. 


Tolv  var  de  danske  Herrer,  der  her  holdt  Ret  og  Dom 
Med  brede  Pibekraver  og  med  gyldne  Kjæder  om. 
Der  sad  Hr.  Jørgen  Lykke  med  megen  Pragt  og  Bram, 
Og  Kaas  og  Rud  og  Rosenkrands  og  gamle  Peder  Skram. 

Men  skraas  for  dem  Borgherren,  i  egen  høi  Person, 
Sig  støtted  til  sin  Kikkert,  som  en  Helt  til  sin  Kanon. 
Et  Smil  af  Spot  og  Harme  omkring  lians  Læber  laa, 
For  Raadet  traadte   stolt  han  frem  og  talede  som  saa: 

»Til  Dronningen  af  England  jo  sælges  skal  mit  Lehn. 
Sit  kongelige  Purpur  vil  hun  brede  over  Hveen. 
Lad  Dido  selv  beholde  sit  røde  Fløiels  Skrud, 
Carthago  blev  jo  bygget  blot  paa  en  Oxehud.« 

»Et  Fæste  for  sin  Fod  kun  hun  søger  her  i  Nord; 
Sælg  hende  ei  en  Strimmel  af  den  dyrebare  Jord, 
Med  Skarlagen  slet  betales  saa  kostelig  en  Muld, 
Men  over  Hveen  et  Tæppe  jeg  bredet  har  af  Guld. » 

Kong  Fredrik  brat  sig  reiste  fra  sit  Hyndes  Saffian, 
Men  Tycho  ud  ham  førte  paa  den  luftige  Altan. 
Der  kunde  vidt  man  skue  over  det  sølvblaa  Sund, 
Og  Hveens  smukke  Omrids  stod  der  i  gylden  Grund. 

»Guldvirket  er  det  Teppe,  Drot,  som  naaer  fra  Bred  til  Bred. 
De  lange  Fryndser  hænge  jo  i  Sundets  Bølger  ned! 
Af  Guldmor  fint  og  prægtigt,  det  bølger  i  det  Fri, 
Med  lysblaae  Kornblomster  og  med  røde  Roser  i.» 

»Af  Bønderne  det  vævet  blev  ved  Sommersolhvervs  Tid, 
Jeg  fulgte  deres  Arbeid,  og  jeg  leded  deres  Id. 
Fast  lige  kjærligt  sysled  jeg   den  Dag  og  Nat  saa  seen 
Med  Stjernerne  paa  Himlen  og  med  Roserne  paaHveen.» 

Kong  Fredrik  stod  og  stirred,  med  Haanden  for  sit  Bryn, 
Thi  til  hans  danske  Hjertelag  gik  dette  skjønne  Syn. 
Hist  Blomster,  blaae  og  røde,  her  gyldne  Ax  og  Straae, 
Saa  skjønt  var  ei  det  Tæppe,  der  ved  hans  Throne  laa. 

Omsider  til  sin  Lehnsmand  han  vendte  mildt  sig  om: 
»Tilkort  Vor  høie  Søster  og  Forbundsfælle  kom. 
Et  Guldspir  hendes  Alen  er,    et  Purpur   hendes  Skrud, 
Men  ei  din  O  hun  maale  kan  saa  smukt  et  Dække  ud.» 


»Ved  Himlens  blanke  Stjerner!  Du  ei  miste  skal  dit  Lehn, 
Mens  Vi  paa  Stolen  sidde  af  det  gule  Elphenben. 
Lad  Dronningen  af  England  sit  Skarlagen  føre  væk! 
Vor  Tycho  har  besørget  et  bedre  Overtræk!« 

Saa  talte  Kongen  naadig,   og   om  hans  Hals  han  vandt 
En  tung  og  vægtig  Kjæde  med  den  hvide  Elephant. 
Paa  Knæ  for  Drottens  Fødder  den  stolte  Tycho  laa, 
De  høie  Rigens  Herrer  forundret  saae  derpaa. 

Da  hæved  Fredrik  Raadet,  og  atter  inden  kort 
Sit  Kongeflag  han  heisede  og  seiled  venlig  bort. 
Blandt  Følget  fremmest  saae  man,  ved  Skibets  Roer  og  Rat 
De  røde  og  de  hvide  Fjer,  der  vaied  i  hans  Hat. 

ModKronborg  op  han  stævned  gjennem  Sundets Perspectiv; 
Men  ude  paa  Altanen  stod  Tycho  og  hans  Viv. 
Han  bukked  med  sin  Kjæde  paa,  hun  neied  hvert  Minut, 
Af  Glæde  Doggen  gjøede  —  og  Kronborg  gav  Salut, 

Peder  Syv. 

Omkrandst  af  lutter  skovbegroede  Bakker 
I  Stevns  en  gammel  Landsbykirke  staaer 
Med  hvide  Mure  og  med  liøie  Takker, 
Hvor  Fugle  holde  Raad  i  Høst  og  Vaar. 
Henover  Spiret  Skyen  vildsom  flakker, 
Mens  Kreds  en  Ringmur  omkring  Foden  slaaer, 
Hvor  Brombærbusken  rødmer  ved  sin  Byrde  — 
For  Hjorden  her  var  Peder  Syv  en  Hyrde. 

I  Hellested,  hvis  man  paa  Sagnet  lider, 

Svandt  hen  hans  Liv  indtil  dets  Aftensol. 

I  Hvælvingen  fra  de  katholske  Tider 

Besteg  den  fromme  Præst  sin  Prækestol. 

Paa  Vangen  trindt  omkring,  hvor  Kilden  glider, 

Han  Bukkar  sanked  og  den  blaa  Viol; 

I  Kæmpehøien  djærvt  han  monne  virke  — 

Den  var  Annexet  til  hans  Sognekirke. 

Han  henrykt  lyttede  til  Landets  Pige , 
Af  Sprogets  Malm  var  hendes  Barm  jo  fuld. 
Ei  gjemte  nogen  Høi  i  Danmarks  Rige 
En  storre  Skat  af  Dannefæ  og  Guld. 
I  Sangens  Overdrev  han  ned  mon  stige, 
Hvor  Ord  der  laae  som  Perler  under  Muld. 
Af  Bondens  Bryst  han  Offer  gik  at  tage 
Og  vendte  rig  til  Alteret  tilbage. 

I  Alterbordet  var  et  lønligt  Gjemme 
Bag  Fløilet  og  den  hvide  Dug  af  Lin; 
Hvad  før  i  Folkets  Hjerte  havde  hjemme, 
Han  lagde  ned  i  Kirkens  gyldne  Skrin. 
Sit  Modersmaal  en  Plads  han  gav  og  Stemme, 
Hvor  Munken  gjemte  Skrifter  paa  Latin. 
Paa  Folkets  Arv  og  Eie  tog  han  Vare  — 
Kun  Kirken  kunde  sikkre  ham  mod  Fare. 

Hvor  Sang  og  Orgelspil  end  Herren  priser, 
Han  efterhaanden  fra  den  danske  Mark 
Fem  Hefter  lagde  ned  af  skjonne  Viser 
Som  Mose  Bøger  i  den  gyldne  Ark. 
Lønfjederen  blandt  Gulvets  brede  Fliser 
Han  prøved  tidt  —  den  sad  i  Bjælkens  Bark. 
Bag  Altret  gjemt  laa  Folkets  Fryd  og  Smerte, 
Han  skjulte  Nøglen  —  inderst  ved  sit  Hjerte. 

Ei  var  hans  Omsorg  uden  Skjel  og  Foie ; 
Thi  Krig  og  Ufred  over  Landet  kom. 
Trindt  Fjender  leired  sig  paa  Fædres  Høie , 
Som  Helten  meer  ei  kunde  værne  om. 
Igjennem  Sjælland  drog  Kong  Gustavs  Fløie, 
Mens  foran  Axelstad  han  selv  holdt  Dom. 
Med  Ild  og  Sværd  han  skjændte  og  han  brændte: 
Sin  Kronikes  Blad  Pe'er  Syv  betænksom  vendte. 

Mens  man  i  Hovedstaden,  angst  i  Sinde 

Ved  Landets  Nød  og  ved  de  Svenskes  Færd, 

Bag  brede  Stene  mured  Kronen  inde 

Paa  Rosenborg  med  Scepter  og  med  Sværd, 

Bevogted  han  for  Øiet  af  sin  Fjende 

Regalier ,  der  var  af  større  Værd ; 

Til  Ansvar,  mente  han,  den  fælles  Moder, 

Han  skulde  staae  for  disse  Rigsklenoder. 

En  Fænnik  Ryttere  med  barske  Vaner 
I  Hellested  tog  Ophold  og  Qvarter, 
Og  Obersten  med  Pauker  og  med  Faner 
Drog  ind  i  Præstegaarden  hos  Hr.  Peer. 
Han  plyndred  ud  med  Spyd  og  Partisaner, 
Af  Gods  og  Sølvtøi  snart  var  Intet  meer; 
Hver  Gang  et  Maaltid  vel  var  endt  og  omme, 
Sølvske  og  Bæger  stak  man  i  sin  Lomme. 

Men  Byttet  syntes  Obersten  for  ringe, 
I  Degnen  der  paa  Stedet  fik  han  fat, 
Der  til  Bekjendelse  var  let  at  tvinge; 
Hvad  selv  han  troede,  han  forklared  brat: 
»Ved  Midnatstid,  naar  Hanen  slog  sin  Vinge, 
Pe'er  Syv  i  Kirken  vogted  paa  en  Skat, 
Ei  Altret  var  det,  som  man  mente  længe, 
Men  kun  en  Kiste,  fuld  af  Mønt  og  Penge. « 

En  Aftenstund,  da  Mulmet  trindt  sig  bredte, 

Til  Kirken  retted  Syv  de  vante  Fjed. 

I  Helligdommen  Visen  om  Agnete 

Han  gik  at  lægge  til  de  andre  ned; 

Paa  Altrets  Bord  laae  Pergamenter  spredte, 

Og  han  i  Tanker  faldt  paa  dette  Sted, 

Da  trængte  Vaabenlarm  sig  til  hans  Øre, 

Ved  Stød  af  Landser  sprængtes  Kirkens  Døre. 

En  Flok  Soldater  fra  de  Dødes  Have 
Med  Blus  og  Fakler  stormed  ind  med  Magt, 
Men  Præsten  med  den  brede  Pibekrave 
Bag  Altrets  Gitterværk  stod  tro  paa  Vagt; 
Et  Sværd  han  greb,  der  laa  paa  nære  Grave, 
Med  gyldne  Runer  Staalet  var  indlagt; 
Dermed  at  værne  Skatten  stod  han  rede    — 
De  svenske  Ransmænd  ilte  til  i  Vrede. 


129 


»Giv  os  det  Guld,  som  du  i  Kirken  gjemmer!« 
Hans  egen  Gjæst  med  Tordenrøst  udbrod, 
»Giv  os  dit  Guld!»   det  lod  fra  alle  Stemmer, 
Men  Syv  med  Værdighed  dem  standse  bød: 
»Paa  dette  Sted  Guds  Nærhed  I  forglemmer, 
De  Dode  vende  sig  i  Gravens  Skjød. 
Vel  har  jeg  Guld,  men  ikke  det,  I  prise; 
Thi  hver  min  Mønt  —  er  kun  en  lille  Vise. 

Men  Obersten  befoel  med  Haand  paa  Staalet 

At  kaste  sammen  Faklerne  til  Jord. 

Snart  under  Kirkens  Buer  lyste  Baalet, 

En  Alexanderbrand  i  høien  Nord. 

Der  skulde  Blomsterne  af  Modersmaalet 

Til  Aske  brændes  i  den  forste  Flor. 

Paa  Fjedren  traadte  Syv  i  Bjælkens  Ramme  — 

Ned  Altret  sank  og  Præsten  med  det  Samme. 

Det  var  et  Nu.     Et  Lag  af  faste  Stene 
Sig  over  Hulens  Aabning  skjød  paany  — 
En  Levning  fra  Mysteriernes  Scene 
Med  Tridseværk  og  Lodder  støbt  af  Bly. 
Af  Peder  Syv  og  af  hans  Hustru  ene 
Var  Lemmen  kjendt  kun  i  den  hele  By. 
Ræd  flygted  Fjenden  fra  de  slængte  Fakler 
Og  tog  det  an  for  et  af  Guds  Mirakler. 

Men  under  Chorets  Hvælving  i  sin  Frelse 

I  Gravcapellet  Præsten  rolig  sad. 

Det  gik  ham  som  i  Aage  og  i  Else, 

Forinden  var  hans  Grav  med  Rosens  Blad, 

Naar  Danske  børstede  de  svenske  Pelse, 

Og  Carl  forgjæves  stormed  Axels  Stad; 

Men  veeg  hans  Landsmænd,  og  et  Svar  de  skyldte, 

Det  var  som  levret  Blod  hans  Hvælving  fyldte. 

Om  Natten  søgte  han  sin  Sjæls  Veninde, 
I  Løndom  til  sin  Viv  han  kunde  gaae; 
I  Buret  vented  ham  den  ædle  Qvinde, 
I  Jesu  Navn  han  banked  stedse  paa. 
Sent  gik  de  da  til  Kirkegaardens  Linde, 
Der  saae  hun  op  sig  til  de  Stjerner  smaa, 
Naar  Hanen  galede  paany,  den  røde, 
Da  sank  han  atter  ned  iblandt  de  Døde. 

Sin  Skat  fra  Undergang  han  frelste  ganske, 

Den  agted  meer  han  end  sit  eget  Blod. 

I  Kjælderen  han  sad  som  Holger  Danske 

Paa  Stenen,  der  i  Jorden  fæsted  stod. 

I  Krogen  slængt  der  laa  en  rusten  Handske, 

Vist  Holger  nylig  Hvælvingen  forlod; 

Til  Kjøbenhavn  han  drog  sit  Ord  at  holde, 

Thi  han  var  med  paa  de  berømte  Volde. 

Ned  Syv  sig  satte  i  hans  tomme  Sæde 

Og  tog  den  danske  Uiade  frem. 

Ved  Alterbordet  med  det  røde  Klæde 

Han  bladed  rastløs  i  det  stille  Hjem. 

Smukt  Kirkens  gyldne  Stager  stod  dernede, 

To  høie  Voxlys  brændte  der  i  dem. 

Det  stærke  Skæg  tog  Hvil  paa  Bordets  Plade, 

En  Pen  han  mangled,  skjøndt  han  havde  Blade. 

I  Fængslets  Nød  ei  raadløs  var  Hr.  Peder. 
En  Hjelm  paa  Heltens  Kiste  laa  slængt  hen. 
Af  Kammens  Fjederbusk  han  rev  en  Fjeder, 
Den  blev  forvandlet  til  en  Digters  Pen. 

rers  Net  i  Muskelen  sig  spreder 
Han  ridsed  Armen  op  som  Folkets  Ven. 
Lig  Roser,  der  i  gamle  Bøger  prange,  « 

Han  med  sit  Blod  skrev  ned  de  danske  Sange. 

Mens  Krigen  raste  vildt  med  Ild  og  Flammer, 
Og  Gny  af  Vaaben  lød  fra  Stad  til  Stad, 
Hans  Musa  virked  i  det  stille  Kammer, 
Besindigt  føiede  han  Blad  til  Blad. 
En  Bog  det  blev,  der  ned  fra  Folket  stammer, 
Hvori  hvert  Hjerte  skrev  et  lille  Qvad; 
Thi  som  der  voxer  Ax  paa  vore  Vange, 
I  Danmark  altid  Rigdom  var  paa  Sange. 

Da  Carl  drog  ud  af  Landet  med  sin  Skare, 
Og  der  i  Kjøbenhavn  var  slutted  Fred, 
Op  fra  sit  Skjul  steg  Syv  foruden  Fare, 
Sig  Altret  stilled  paa  det  gamle  Sted. 
Mens  Hymner  lød  i  Orgeltoner  klare, 
Han  til  sin  Menighed  gik  atter  ned. 
Med  freidigt  Sind  han  greb  sig  selv  i  Barmen, 
Thi  Bogen  havde  han  jo  under  Armen. 

For  Thronens  Fod  han  lagde  ned  de  Skatte, 
Som  han  paa  Danmarks  Vang  og  Vænge  fandt; 
I  Skab  af  Ibenholt  Dandronning  satte 
Hans  Bog  med  Purpurbind  og  gylden  Kant. 
Sit  Billed  Kongen  lod  i  Stene  fatte 
Og  om  hans  Hals  i  lysblaae  Baand  det  bandt, 
Sem  Ordets  Ridder  fik  han  Rang  og  Titel    — 
Hans  Vaaben  staaer  i  Sprogets  Domcapitel. 

